qundao/data-zh-poetry huggingface dataset:
泊船观音门十首·其八
作者：吴嘉纪
朝代：明
体裁：五言律诗

寒潮看又落，渐渐见山根。拾蚌涧沙软，打鱼江水浑。饥民春满路，米店昼关门。吾亦糊吾口，愁来只自言。
泊船观音门十首·其六
作者：吴嘉纪
朝代：明
体裁：五言律诗

兵火犹存寺，乾坤未息戈。前朝寄何物，古树指娑罗。阴冷山僧坐，花香水鸟多。盘桓吾不厌，一日几回过。
泊船观音门十首·其十
作者：吴嘉纪
朝代：明
体裁：五言律诗

高情忆吴季，小筑面秦淮。书帙集连屋，兰花开上阶。看人浇菜圃，邀我到茆斋。山色在门外，春风多好怀。
泊船观音门十首·其四
作者：吴嘉纪
朝代：明
体裁：五言律诗

即以山为郭，坚完世所稀。云鸿应得度，塞马竟如归。陇雨耕时大，人烟战后微。年年禾与黍，养得骆驼肥。
流民船·其一
作者：吴嘉纪
朝代：明
体裁：古风

泗水涨入淮，千里波滔天。极目何所见，但有流民船。横流相荡激，篙短不得前。家人满船中，肢骨撑朽舷。人生非木石，饮食胡能捐。呜呼水中央，日暝风飒然。
流民船·其三
作者：吴嘉纪
朝代：明
体裁：古风

盐城有三人，云是亲父子。洪涛没其庐，适远求居止。饥寒世俗欺，同伴气都靡。三人万人中，屹如山岛峙。长叹呼彼苍，携手蹈海水。志士逢沟壑，将身会一死。釜中生游鱼，井上有败李。我饿难出门，闻之慨然起。
流民船·其二
作者：吴嘉纪
朝代：明
体裁：古风

拨棹欲何之，远投烟火处。岁俭窃盗多，村村见船怒。男人坐守船，呼妇行乞去。蔽体无完裙，蔽身无败絮。娇儿置夫膝，临行复就乳。生长田舍中，那解逢人诉。一米一低眉，泪湿东西路。
海安镇
作者：吴嘉纪
朝代：明
体裁：古风

古镇树修修，长河流泯泯。西顾吴陵大，东来楚尾尽。淮泗英雄起战争，将军此地筑孤城。城土只今尚垒垒，吁嗟人事一朝改。来羝去犊暮逡巡，草色愁杀行路人。
海潮叹
作者：吴嘉纪
朝代：明
体裁：古风

飓风激潮潮怒来，高如云山声似雷。沿海人家数千里，鸡犬草木同时死。南场尸漂北场路，一半先随落潮去。产业荡尽水烟深，阴雨飒飒鬼号呼。堤边几人魂乍醒，只愁徵课促残生。敛钱堕泪送总催，代往运司陈此情。总催醉饱入官舍，身作难民泣阶下。述异告灾谁见怜，体肥反遭官长骂。
涨落
作者：吴嘉纪
朝代：明
体裁：古风

涨落见村墟，藻荇挂死枫。莲子河中央，饥杀岸上翁。翁媪久飘零，荷锄返乡里。耰锄恋故土，鲂鲤乐深水。古陌行人来，鹭鸶双飞起。
淘上访龚柴丈
作者：吴嘉纪
朝代：明
体裁：古风

海上披发翁，孤吟若寒鸟。非无求侣思，屣屧不轻倒。恭闻柴丈人，经我淘之道。欲寻如我者，而与云怀抱。二月海风衰，户户梅花晓。柴车且莫归，与子班荆草。
淘上遇李小有
作者：吴嘉纪
朝代：明
体裁：古风

君书一年不离予，出门忽然逢巾车。萧萧摵摵其衣裾，只如开卷对君书。相逢即是别离处，夕阳荒草生前路。
深夜舟抵樊上过鸿宝不遇宿其村馆
作者：吴嘉纪
朝代：明
体裁：五言律诗

暝色行不了，片帆投冷村。入门逢友出，待我有灯存。半夜见三子，四邻谋一樽。就君歌饮处，醉卧接精魂。
清镜叹和王于蕃
作者：吴嘉纪
朝代：明
体裁：古风

妾貌若芙蓉，常闻旁人羡。不有青铜镜，何缘自识面。自识因自怜，含情对相眄。夫也独不顾，盛年去乡县。他县浮云闇，故乡北风多。浮云掩明月，北风吹却花。芳菲欲过时，游骑不思家。罢镜起揽衣，蟪蛄鸣日晚。已误一生颜，夫子何用返。
渡扬子·其一
作者：吴嘉纪
朝代：明
体裁：古风

雾敛大江流，淼淼吴楚路。北风吹寒潮，吾挂片帆去。远岫隔树苍，狂湍拥桡怒。抱膝游空濛，舒襟忘惊惧。鸣雁何连翩，飞下金陵渡。
渡扬子·其三
作者：吴嘉纪
朝代：明
体裁：古风

落日压峰头，斜光射江底。洪波乱清晖，荡激数千里。城郭何劳劳，衣裳在泥滓。常闻陆山人，赏此中流水。瓷罂自引汲，酌共二三子。
渡扬子·其二
作者：吴嘉纪
朝代：明
体裁：古风

岁晏无衣食，奔走悲中肠。举头见摄山，神情忽飞扬。山色如旧日，疏钟到野航。中峰定怜我，齿落发尽苍。未遑来结屋，倚棹空相望。
渡江
作者：吴嘉纪
朝代：明
体裁：五言律诗

终岁唯行役，荒江几问津。风凄青塞雁，浪骇白头人。飘泊谁知我，饥寒易此身。云山不相厌，击汰就嶙峋。
渡江
作者：吴嘉纪
朝代：明
体裁：古风

近江心忽旷，独坐泛小航。雪水蜀山来，吴楚天洋洋。晚晴亦烟雾，春气增混茫。棹歌徐自发，凫子漾人旁。流波不暂住，中带日月光。萍转何时宁，我发今已黄。落水鸣岭岫，红霞压松篁。徒羡瘦仙鹤，山巅栖且翔。
渡江访雨臣
作者：吴嘉纪
朝代：明
体裁：七言律诗

岁寒是客罢遥征，忆尔难辞辛苦行。如月小舟随岸远，待人残雪隔江明。病除乱后存双影，灯冷潮边话五更。满眼香醪予欲醉，金山忽听晓钟鸣。
湾港谣
作者：吴嘉纪
朝代：明
体裁：古风

郎刺船，侬夜炊。饭熟共郎食未毕，船头已见飞鹭鸶。鹭鸶飞飞下啄蚌，水大船轻到湾港。树鸣东淘鸡，海黑三塘岸，来到湾港程一半。
溪头
作者：吴嘉纪
朝代：明
体裁：古风

溪头有芳树，茂叶秋尚碧。主人门馆閒，偏反常自得。恶虫何处来，张喙入我宅。延延潜阴底，恣啖弗暂息。食足生子孙，分据枝南北。侵攘若固有，俱忘身是客。须臾躯体肥，与树同一色。树悲不能言，形神但局蹐。供给渐难支，饥窘倏相迫。叶尽族类死，贪戾成狼籍。悔不身微时，留叶迟迟食。
溪翁
作者：吴嘉纪
朝代：明
体裁：五言律诗

农子都忧旱，溪翁独问天。不才无死法，垂老遇凶年。草白如关塞，尘飞遍陌阡。城中催赋吏，策马到门前。
澄塘吴烈女
作者：吴嘉纪
朝代：明
体裁：古风

澄塘水，不羡黄河流。黄河万里无清时，塘水一勺清且幽。游子吴陵去不返，绿窗红颜啼日晚。耻为生只，宁为死双。五尺墓，寒水旁。君不见白烟碧荇昼冥寞，时时飞起双鸳鸯。
澹生为予鼓琴
作者：吴嘉纪
朝代：明
体裁：五言律诗

老友将辞我，房中出素琴。松风当暑至，溪鸟入扉寻。顿使别离恨，变为山水心。从兹一挥手，馀响落空林。
烈女诗
作者：吴嘉纪
朝代：明
体裁：古风

黄雾迷乾坤，赤眉满郊甸。攻破百良堡，官兵莫敢战。居民窜匿尽，谁顾王家媛。愁肠傍辘轳，一刻几回转。马蹄及柴门，骨肉那能恋。杀身枯井中，不教贼见面。贼营多妇女，闻之叹且羡。吁嗟井底泥，岂同天上霰。霰下沾人衣，泥深绝人践。
烹茗
作者：吴嘉纪
朝代：明
体裁：古风

山人不可逢，烹煮所遗茗。恰好别时月，光来照孤影。
燕子巢陋轩十年矣今春余适在家值双燕来内人顾之色喜乞余赋诗·其一
作者：吴嘉纪
朝代：明
体裁：古风

双燕来，旧巢在，柴门海日白蔼蔼。补巢雨后怜泥软，逐伴园中嗔树碍。绿树空梁随意栖，年年此时驴马嘶。闺中颜色独憔悴，与郎离别范公堤。
燕子巢陋轩十年矣今春余适在家值双燕来内人顾之色喜乞余赋诗·其二
作者：吴嘉纪
朝代：明
体裁：古风

双燕来，鸣且盼，颓垣僻巷往来惯。恋故宁知家计贫，慵栖不怪门开晏。檐际春梅又发花，郎君今岁未离家。匹偶但得长如尔，不妨相对鬓毛华。
独酌
作者：吴嘉纪
朝代：明
体裁：古风

羲皇不再至，真淳无常时。赖有杯中物，邈与太古期。柴门十日雨，人迹绝苔墀。尊醪陈茆檐，松竹绿离离。孤影为我客，挥杯屡劝之。此意陶公后，寂寞无人知。
玉勾斜
作者：吴嘉纪
朝代：明
体裁：五言绝句

莫叹他乡死，君王也不归。年年野棠树，花在路傍飞。
王太丹死不能葬吴次岩汪次朗赠金发丧感泣赋此
作者：吴嘉纪
朝代：明
体裁：古风

朝寻斋外飞野鹜，人迹不到如穷谷。中有老友王太丹，经年卧对萧萧竹。故乡故人吴宾贤，往往恸哭来斋前。客问哭何为，哭我老友不能归。妻子就食去，老友将与他乡狐兔蒿艾相因依。哭声远传赤岸乡，吴子次岩中夜独起心徬徨。不重黄金重白骨，一缄百里忽寄将。汪子次朗同心侣，车过朝寻腹酸楚。可怜西风雨雪天，袖底馀钱尽皆与。吁嗟乎次岩，从未一识王太丹。太丹平生友且为云为雨，况身没已久，安能戚戚恋恋遥相关。吁嗟乎次朗，心悲朋友死为客，曹叟昔丧淮南陌。赖子赠金钱，旅榇归窀穸。至今山中未死者，称子义侠犹籍籍。吁嗟乎宾贤，不能葬友徒愀然。若非二子，交何繇全。始信兄弟，多在四海间。吁嗟乎太丹，今就旧山。高低野草白，左右溪流寒。诗魂月下来，长夜方漫漫。
王解子夫妇
作者：吴嘉纪
朝代：明
体裁：古风

张罗待黄鹄，鸳鸯乃罹咎。义士妻遣戍，解子罢饮酒。惨怆还家门，色惊糟糠妇。浆酝寄性命，今何不入口。问讯执壶前，解子起摇手。汝曹妇女流，中怀岂堪语。若欲知其繇，汝且将壶去。浆酝非刀剑，能平不平事。汝亟将壶去，义士妻遣戍。其妇毅然谓，堂堂义士妻。此去为奴婢，羞辱侬念之。面貌外不识，他人可代伊。何人可代伊，搔头恼阿公。公也无庸恼，愿代者是侬。解子得闻之，欢喜涕还堕。汝曹傥如此，我拜汝曹坐。未明肩舆出，晓至官衙里。鞴鞍遣戍人，点名及解子。锒铛系马上，戈挺荷马前。意气火伴中，宁知路险艰。萧森北林树，黤黮黄河烟。芦苇隐渔火，宿雁双双鸣。回首睐乡土，夫妇欲何言。月落别黄河，日出见戍楼。来日关塞外，永辞我故夫。高情生恻怛，泪下如连珠。无端故里客，邂逅他乡陌。深悲义士妻，遽解黄金赎。仁义感道路，见者欣相告。谁知有匹偶，天暗全骨肉。西风吹归骑，东皋指茅屋。解子妇言旋，义士妻免辱。团团台上镜，皎皎椟中玉。解子乐何如，满引杯中绿。
王阮亭先生远寄陋轩诗序及纪年诗集赋谢
作者：吴嘉纪
朝代：明
体裁：四言诗

阮亭先生，莅治扬州。东海野人，与麋鹿游。玉石同坚，贵贱则别。光气在望，不敢私谒。先生鸣琴，野人放歌。春晖浩荡，忽及渔蓑。六一荒台，东山别墅。阮亭新编，颉颃今古。花树盈堤，风轻鸟啼。愧非郊岛，陪从昌黎。
琴歌赠周生
作者：吴嘉纪
朝代：明
体裁：古风

白岳山人苍海游，夜夜一琴傍衾裯。有时梦醒弦触手，满床皆是山泉流。乡思无端生日晏，抱琴过我淘西涧。入门竟对瓶花坐，弹作思归几鸿雁。雁鸿次第落江皋，身去故关万里遥。夕阳入浪云迷路，空依芦荻鸣嗷嗷。嗷嗷之声听不得，明月正从声上出，我亦有愁在胸臆。与君曲罢共踟蹰，霜村树树风萧瑟。
田纶霞先生见示方园杂诗次韵奉答·其一
作者：吴嘉纪
朝代：明
体裁：五言律诗

幽偏负郭地，叆叇过江云。堤绿新栽树，沙黄昔驻军。季长来税驾，仲彦与论文。坐见烟尘静，弦歌足解纷。
田纶霞先生见示方园杂诗次韵奉答·其七
作者：吴嘉纪
朝代：明
体裁：五言律诗

隋树立如客，淮流青若苔。园中春已暮，城里舫还来。游兴当年好，名花满地栽。芳菲催酩酊，百朵牡丹开。
田纶霞先生见示方园杂诗次韵奉答·其三
作者：吴嘉纪
朝代：明
体裁：五言律诗

竹篱临野水，柳树接溪田。雪大频飞絮，寒生欲入毡。风光故乡似，怀抱尺书传。几夜王孙梦，萋萋芳草边。
田纶霞先生见示方园杂诗次韵奉答·其二
作者：吴嘉纪
朝代：明
体裁：五言律诗

道途存暇日，心迹寄閒园。山对竹西屋，人凭花下轩。新辞方和郢，醇酒一留髡。矫矫九皋鹤，何劳笼与樊。
田纶霞先生见示方园杂诗次韵奉答·其五
作者：吴嘉纪
朝代：明
体裁：五言律诗

我亦思逃俗，年来懒入城。放歌村酿浊，把钓海天清。自曳看云杖，僮携煮茗铛。祗应共夫子，人外听啼莺。
田纶霞先生见示方园杂诗次韵奉答·其八
作者：吴嘉纪
朝代：明
体裁：五言律诗

野月晴茅舍，汀烟压板桥。鸬鹚归泛泛，薜荔挂条条。一榻更何日，三江正落潮。只愁仙棹去，松菊意无聊。
田纶霞先生见示方园杂诗次韵奉答·其六
作者：吴嘉纪
朝代：明
体裁：五言律诗

影园即此地，何处认荆扉。冷落废墟在，一双新燕飞。草香过细雨，峰远带馀晖。回首思贤主，宾来每似归。
田纶霞先生见示方园杂诗次韵奉答·其四
作者：吴嘉纪
朝代：明
体裁：五言律诗

轩车殊罕到，偃息复何辞。窗下羲皇客，案头韩杜诗。自然成独往，不顾屡违时。桃李栽培倦，清霜已满髭。
留别汪梅坡二首·其一
作者：吴嘉纪
朝代：明
体裁：古风

我生如蜻蛚，草间吟不休。思欲吐悲愤，不鸣复何由。林薄白露瘦，野风宵飕飂。群物怡四时，我独当穷秋。含情将安适，挟瑟海西头。喧喧十万户，谁者为我俦。欢场厌商音，贱伎矜俚讴。褰裳语同调，兰欲化为莸。
留别汪梅坡二首·其二
作者：吴嘉纪
朝代：明
体裁：古风

蔼蔼古贫士，孤云不可攀。爨火绝七日，咏歌有好颜。伊予怀清芬，肮脏葭芦间。士生立百行，先欲堪饥寒。如何瓶罍罄，胜引乃相关。手持籴米钱，送我归考槃。考槃东海上，门开野雪宽。对此思仁祖，何敢漫加餐。
留别王黄湄·其一
作者：吴嘉纪
朝代：明
体裁：古风

鸡鸣揽衣起，顾侣心踟蹰。晨月在檐楹，欢会恋斯须。丈夫非连枝，安能守根株。举步便隔绝，何况秦与吴。海燕会东翔，塞马思边隅。升沉各有役，怆怆即长途。
留别王黄湄·其三
作者：吴嘉纪
朝代：明
体裁：古风

念君客江城，破屋无来宾。除夕酒钱绝，雪片飘纷纷。搔首望秦川，怀中转车轮。绮纻着昏夜，辨者复何人。可惜翩翩鹄，翔入凫鹥群。
留别王黄湄·其二
作者：吴嘉纪
朝代：明
体裁：古风

桑榆风烈烈，行子践荆棘。岁岁此道途，疲我筋与力。身孤多忧惧，野旷昧南北。日没故乡远，乌鸢号我侧。一从别家人，头发都不黑。悲哉志士躯，用以求衣食。
疾风
作者：吴嘉纪
朝代：明
体裁：古风

黯黯满天云，疾风来吹散。陇上荷锄农，仰首言且叹。去年此时雨，一夜三尺半。禾稼尽沉波，舟楫直上岸。力耕方苦潦，转盼忽忧旱。烈日六十日，是处泉源断。里巷争泥浆，瓮盎聚昏旦。侧闻山东蝗，千里遍羽翰。指日到江南，双眼那忍看。况复徵兵马，扰扰正防乱。
病中哭周栎园先生·其一
作者：吴嘉纪
朝代：明
体裁：五言律诗

建业来双鲤，先生去九原。风流馀剑佩，精采散乾坤。旧侣沉痾日，残生一线存。支离东海上，茅屋远招魂。
病中哭周栎园先生·其三
作者：吴嘉纪
朝代：明
体裁：五言律诗

荷衣裁昨日，竹杖曳何之。幽径蒿生早，荒斋月去迟。锦缠新刻印，稿剩未成诗。景物都如旧，无缘见所思。
病中哭周栎园先生·其二
作者：吴嘉纪
朝代：明
体裁：五言律诗

往吊应扶病，知音苦不多。白头惭我在，青镜为人磨。楼阁尘书画，门墙长薜萝。频年车马少，今日复谁过。
病中哭周栎园先生·其四
作者：吴嘉纪
朝代：明
体裁：五言律诗

洛下何时返，人间暂住难。生涯逢短景，死所得长干。蝼蚁残簪黻，萧蓬没蕙兰。沾巾宾客泪，不与露同乾。
登东亭南城夕眺同以宾趾振松弟分韵
作者：吴嘉纪
朝代：明
体裁：七言律诗

各怜荒堞不归去，四面旷然寒我魂。远塔立残村雾影，枯榛生满夕阳痕。望中恰遇一天霁，空处偏留今日暄。鸟送凄音童送茗，苦吟趺坐到黄昏。
登康山·其一
作者：吴嘉纪
朝代：明
体裁：古风

康公急友难，丧名无愠颜。夙昔怀高踪，荒丘始跻攀。木叶下淮甸，冥鸿去不还。俯仰何所遇，但有江南山。想见浩歌时，清风庭户间。
登康山·其二
作者：吴嘉纪
朝代：明
体裁：古风

终岁羁人寰，登临忽生趣。夕阳澹澹敛，倒上城头树。同人命素瓮，言笑罕尘务。草根来蛱蝶，沙渚宿鸥鹭。龙钟不还乡，羞见东西路。
登柳家山
作者：吴嘉纪
朝代：明
体裁：五言律诗

几村接乔木，中有柳家山。雪后樵人少，天涯客子閒。野烟凝草径，江日荡松关。亦自成丘壑，孤云独往还。
登清凉台
作者：吴嘉纪
朝代：明
体裁：五言律诗

此地旧京华，登临落照斜。雄关空踞虎，废殿只啼鸦。山脊明寒烧，江心长白沙。来游吾独晚，搔首听悲笳。
登燕子矶
作者：吴嘉纪
朝代：明
体裁：七言律诗

石尤风急舍渔舲，步就危矶顶上亭。目纵始知家更远，身高忽似梦初醒。几层山色凭时遇，一面江声坐后听。日暮懒随车马去，欲招寒月醉香醽。
登燕子矶·其一
作者：吴嘉纪
朝代：明
体裁：五言律诗

空翠压苍波，高亭试一过。江流向北小，山色直南多。风雪孤舟远，饥寒两鬓皤。浮家愿不遂，老眼看渔蓑。
登燕子矶·其二
作者：吴嘉纪
朝代：明
体裁：五言律诗

危矶犹似昔，孤客独伤魂。亲友浮云散，关山晓雾昏。疾帆冲白鹭，怒浪拥苍鼋。俯视维舟处，潮收露石根。
登观音阁
作者：吴嘉纪
朝代：明
体裁：七言律诗

荒丘萧瑟绝人踪，坐看江南远近峰。隋苑杪秋还落叶，平山亭午正鸣钟。草间杂沓谁家墓，楼上梳妆旧日容。多少繁华今已矣，西风吹老木芙蓉。
登雨花台
作者：吴嘉纪
朝代：明
体裁：七言律诗

步寻古衲谈经处，处处松阴老更苍。千里客来双屐冷，六朝人去一台荒。风尘有恨高云接，石径无花衰草长。伫久不知归路远，共随啼雁下斜阳。
白塔河
作者：吴嘉纪
朝代：明
体裁：古风

朝发黄金坝，暮宿白塔河。河流上河泥土沃，夏收麦菽秋登禾。人家隐隐暮舂远，杨柳翛翛灯火多。咫尺下河没洪水，哭声水声一千里。上河农厌下河哭，船来系树遭驱逐。同是耕田凿井人，何惜树阴不借宿。
相卿移居
作者：吴嘉纪
朝代：明
体裁：古风

杨子爱友声，佳客不去席。兴至忽移家，移家兼移客。深深几席间，谈言宜古昔。茶媆杯有香，窗新月愈白。感君待我句，预扫寒宵壁。
看雪行赠扬州少年
作者：吴嘉纪
朝代：明
体裁：古风

雪高一尺雪犹落，东家西家会少年。追欢不顾野无路，浪用只凭人数钱。一时齐披银鼠袄，有客独著猩猩毡。孤舟泛出扬州郭，众马飞上平山颠。老鹰僵死柳树折，茆屋压斜藤蔓缠。隔江看山坐僧榻，临水忆鳜呼钓船。大瓮沽来浮蚁绿，行厨炙熟蛼螯鲜。何须访讯戴安道，却笑寒酸孟浩然。俗人游热尔游冷，如此繁华剧可怜。
短歌为丰溪吴节妇赋
作者：吴嘉纪
朝代：明
体裁：古风

雨雪零，松柏青。人伦变，奇节见。吁嗟吴氏母，芳年形影孤。忍心称未亡，珍重腹中雏。雏出腹，声呱呱。一年二年乳与餔，五年十年诗与书，二十三十称眉须。来年年且近四十，乡有贤名门有车。前以续吴嗣，后以大吴宗，子今多子怀愈舒。上无惭皎日，下不愧良人，志坚于石心如荼。始知昔日不轻弃此躯，不学人间小丈夫。
破屋诗
作者：吴嘉纪
朝代：明
体裁：古风

避喧数椽在溪北，苔巷荜门意自适。邻舍无繇窥我贫，几年全赖此四壁。壁老土柔力渐微，或倾或侧纷狼籍。野狸黠鼠恣来往，青天色冷接床席。妻子常惊瓦砾声，劝吾修葺苦逼迫。昨夜雨歇天作霜，烈风怒号落吾宅。宅舍压倒存一半，其下儿女声唶唶。仓卒提携出户来，草中坐待朝日白。日高举室喜重生，虽失栖迟翻不惜。君不见昔日巍巍公与侯，朱门画栋云霞流。转眼蓬蒿生甲第，身死还为当世羞。何如野老断垣敧柱下，骨肉因依无所求。
碾佣歌·其一
作者：吴嘉纪
朝代：明
体裁：古风

月照地上霜，人来碾稻输官粮。夜清剥啄听不误，忽忽梦里披衣裳。碾轴转转欲见米，米糠分别风车底。吾侪劳苦不用愁，驱走不宁更有牛。大牛且休息，小牛当努力。不见蓬蒿深巷中，主人昨暮炊无食。
碾佣歌·其二
作者：吴嘉纪
朝代：明
体裁：古风

晒场朔风度，臂有鹑衣足无屦。畴昔田禾丰稔时，积得馀粮常易布。碾轴转转初见米，市人争籴风车底。吾侪困惫敢不欢，今日得食休论寒。粗者委妻子，精者奉主人。不见隶催碾饷急，主人三日不迎宾。
祖姑诗
作者：吴嘉纪
朝代：明
体裁：古风

双飞画堂燕，春来又衔泥。堂中红颜女，岁岁惟孤栖。孤栖何为尔，有母年齿衰。今年复明年，朝昏不暂违。膝下辛苦多，织作致甘肥。女身日以长，母身日以羸。桑榆恋斜景，依依能几时。泪下未及收，里姥来门楣。东家有贤郎，相烦求蛾眉。深闺闻姥来，仓皇愁生离。恳恳托家媪，徐徐出谢之。东家去诺诺，西家又遣媒。人生各有志，纷纷徒去来。媒妁殷勤言，祗以煎人怀。今年复明年，荏苒岁月徂。母年既七十，女亦三十馀。霜风吹林木，落叶辞旧枝。伤哉黄发母，一夕赴泉台。骨与肉离别，天倾地崩摧。女也何所赖，抱痛长号呼。浮云为黯淡，翔鸟为徘徊。月落空房冷，至哀毁形骸。母女相继逝，见者靡不悲。家人出卜葬，葬母以女随。生死在亲傍，夙愿已克谐。迄今三百载，丘茔犹嵬嵬。往事闻故老，小子仰前徽。援笔传孝女，惭非绝妙辞。
秋原
作者：吴嘉纪
朝代：明
体裁：古风

旷莽芜城西，风高草萧索。射雕骏马来，狡兔走扑朔。
秋夜
作者：吴嘉纪
朝代：明
体裁：古风

草屋纸窗破，冷风彻夜鸣。羁人对此境，自然梦难成。愁至灭明烛，披衣屡坐行。照户星一个，咽露虫几声。寸心千万绪，紬绎到天明。
秋怀
作者：吴嘉纪
朝代：明
体裁：古风

凶年杂寒至，残秋贫愈悽。娇儿夜中冷，抱我肩臂啼。老妻爱痴卧，晏起常日低。至此亦不眠，坐床至鸣鸡。满屋风泠泠，孤灯虫凄凄。世上寒与饥，兹夜到已齐。汲泉清盥濯，开门向前蹊。营营衣食途，从未知东西。
秋日怀孙八豹人六首·其一
作者：吴嘉纪
朝代：明
体裁：五言律诗

江洲芳草歇，时序已蹉跎。闭户真无赖，干人复若何。南天深瘴疠，北客惧风波。中路逢名岳，开颜试一过。
秋日怀孙八豹人六首·其三
作者：吴嘉纪
朝代：明
体裁：五言律诗

疾病辞修水，行吟入汉阴。归装空计日，适远更何心。岸树下双鹤，渔舟横一琴。悠悠欲谁向，郢上有知音。
秋日怀孙八豹人六首·其二
作者：吴嘉纪
朝代：明
体裁：五言律诗

大雪迷他县，奇寒困老人。抱疴惟独卧，卒岁与谁邻。家远江千里，书来日五旬。急难兼怅望，泪眼过冬春。
秋日怀孙八豹人六首·其五
作者：吴嘉纪
朝代：明
体裁：五言律诗

潜江卑下地，年岁几时丰。舟楫城池内，鸳鸯里巷中。县官真范冉，过客是梁鸿。杵臼家家绝，何繇慰转蓬。
秋日怀孙八豹人六首·其六
作者：吴嘉纪
朝代：明
体裁：五言律诗

衰年缠百虑，我辈岂长存。努力辞飘梗，还家学灌园。儿童须负米，居止必同村。极尽馀生乐，朝朝扣尔门。
秋日怀孙八豹人六首·其四
作者：吴嘉纪
朝代：明
体裁：五言律诗

王郎苦幽独，今日失咨嗟。夜夜梦中友，辚辚门外车。秦声歌短调，才子近长沙。携手清风里，秋兰为发花。
秋霖
作者：吴嘉纪
朝代：明
体裁：五言律诗

破屋暮寒生，秋霖不肯晴。借粮邻老厌，衣葛里人惊。声惨怜鸧鸹，花鲜怨决明。天涯有鲍叔，早晚访柴荆。
种梧桐歌赠万庵
作者：吴嘉纪
朝代：明
体裁：古风

开士避地来安丰，卤乡始有碧梧桐。短袂长镵自尘外，疏枝直干生定中。海雨人眠夜飒飒，炎天日午阴濛濛。禅宫如拭浮云过，汲水浇树树皆大。和鸣不见凤凰栖，软语时偕樵牧坐。怪杀秋风直北来，乾叶苍苍坠几个。为菀为枯总一身，萧条风景转宜人。独立长廊看月色，不知霜露湿衣巾。
秣陵酒徒歌赠吴介兹
作者：吴嘉纪
朝代：明
体裁：古风

秣陵吴生今酒徒，绛唇白面苍髭须。年已三十产业无，终朝击剑歌乌乌。去冬相逢桃叶渡，老栝树下人提壶。霜落华筵失凛冽，月来深夜随欢娱。长干老春真有力，游子腊月衣无襦。今年卧疾芜城隅，出门送君倩人扶。榾柮炙醅未及把，洒泣睐予伛偻躯。丈夫岂作儿女态，为予贫病心踟蹰。帆前雁雏唤侣伴，掌大雪片飞江湖。君且痛饮归旧都，君不见杜陵野叟在泥途。空墙日落妻儿饿，穷谷歌成手足痡。吾曹沟壑等閒事，临歧顾恋徒区区。
秦淮月夜集施愚山少参寓亭听苏昆生度曲
作者：吴嘉纪
朝代：明
体裁：古风

洛阳苏生善度曲，今夕相见秦淮河。秦淮渺渺江水涨，其时月出清光多。生也惜良会，临风为我歌。清音不使管弦佐，娇莺哀狖樽前过。一座搔头闻白雪，四邻倾耳拟青蛾。却忆盛年时，欢场擅高誉。珠履主人最有情，玉颜弟子从无数。乐极哀来世运迁，东西亡命发皤然。楚水吴山如旧日，翠翘红袖总寒烟。还家那有妻儿在，绝技唯闻坎壈缠。往事纷纭勿复道，今日词人吾亦老。风尘困顿谁相识，身世欢娱恨不早。曲罢出门何所之，石头城上笳声晓。
秦潼
作者：吴嘉纪
朝代：明
体裁：古风

秦潼水雾中，屋上栖野鸭。蘋花莲叶遍里巷，野鸭飞下争啑喋。有船田父皆为渔，十口五口依菰蒲。蒲多村少心肠乱，网得大鱼无米换。亭午风顺客船来，烟生茅店人炊爨。可怜冷落红颜妇，凶年卖饭不卖酒。
移菊复归陋轩喜戴岳子过访·其一
作者：吴嘉纪
朝代：明
体裁：五言律诗

家贫伤转徙，涨落见丘樊。起抱篱边菊，言归庑下轩。荒阶仍散影，故土倍宜根。已有携尊客，看花到荜门。
移菊复归陋轩喜戴岳子过访·其二
作者：吴嘉纪
朝代：明
体裁：五言律诗

暂寄他篱下，重寻旧路回。随人秋渡水，劝我老衔杯。扶杖依依看，当门缓缓开。寒芳嫌俗物，之子不妨来。
程临沧三十初度赠诗
作者：吴嘉纪
朝代：明
体裁：古风

朱颜须久驻，日车不停輠。人生比四时，难得者春夏。程郎乘高轩，光辉映乡邻。将身受欢娱，年齿甫三旬。出门志四方，入门养二老。锦衣老莱衣，被服任怀抱。行乐情易恣，学仙世易欺。保己惜景光，延年理在兹。
程临沧飞涛两尊人双寿诗·其一
作者：吴嘉纪
朝代：明
体裁：古风

隐者多入山，丈人唯爱石。但存岩栖意，城郭亦自适。常闻位置劳，已见冈峦积。引泉磊砢底，种树苔藓隙。有时携良偶，閒夜煮云液。艳艳林花发，泠泠池月白。贤哉庑下宾，邈矣鹿门客。优游以偕老，高风齐往昔。
程临沧飞涛两尊人双寿诗·其二
作者：吴嘉纪
朝代：明
体裁：古风

里巷尽人子，谁娱二人心。君家贤嗣息，欿然思何深。伯氏志禄养，笑绾头上簪。膝下依仲子，手弄焦桐音。昨夜明月佳，曳杖来相寻。主人闻客至，罢鼓丘中琴。群木寂不响，馀音散空林。
程圣瑞斋中听吕方旦弹琴六首·其一
作者：吴嘉纪
朝代：明
体裁：五言律诗

住山徒梦想，过日在尘埃。鹤发人无赖，龙唇客抱来。野烟初绿树，村雨欲黄梅。忽似云峰里，松涛万壑哀。
程圣瑞斋中听吕方旦弹琴六首·其三
作者：吴嘉纪
朝代：明
体裁：五言律诗

花艳先生里，杯香处士家。无心成聚会，挥手作烟霞。泰岱游荣叟，沧溟泛伯牙。不须矜古调，时俗重琵琶。
程圣瑞斋中听吕方旦弹琴六首·其二
作者：吴嘉纪
朝代：明
体裁：五言律诗

轸促商音至，林虚物态生。晚沙摇月色，鸣雁落秋声。海近七弦阔，风吹四壁清。只愁幽响散，自起掩柴荆。
程圣瑞斋中听吕方旦弹琴六首·其五
作者：吴嘉纪
朝代：明
体裁：五言律诗

韩钱吾老友，畴昔共孤舟。灯下渔樵曲，江干草木秋。蓟云沉浙水，越梗转燕丘。生死无繇见，关河万里愁。
程圣瑞斋中听吕方旦弹琴六首·其六
作者：吴嘉纪
朝代：明
体裁：五言律诗

暨阳谁习隐，程氏有诸男。耕钓年皆少，风骚兴自酣。君山游雪后，吾道寄江南。想见闻琴处，梅花碧水潭。
程圣瑞斋中听吕方旦弹琴六首·其四
作者：吴嘉纪
朝代：明
体裁：五言律诗

大雅难为和，庸人强辨音。自怜惟匿影，俗赏转伤心。门内林泉在，襟前涕泪深。君看东海老，行坐亦孤吟。
程寡妇歌
作者：吴嘉纪
朝代：明
体裁：古风

明星坠为石，高田流作海。天地变迁有如此，世人心志形容阿谁长不改。形容长好，伊维仙人。心志不改，伊维寡妇忠臣。臣忠识大义，临难往往致其身。妇人脂口泽肤，十人九人肠肺愚。节操曷繇自励，门户胡能独扶。君不见程寡妇，乃是程湄妻。夫死妇不死，祗缘黄口儿女须提携。餔糜终朝爨烟冷，刀尺半夜灯火低。只今岁时不知凡几换，娇女嫁人称贤媛。儿读父书，双双屼屼名誉远。八十岁舅，为乐多方。豆有甘肥，壶有酒浆。廪中菽粟椸上裳，孙子在膝婢成行。寡妇犹然茹荼檗，蹑冰霜。吁嗟乎，苦味寒威何日已，一门四世咸相倚。上不学天星，下堪惭海水。寡妇寡妇，吾乃程湄之友。今日登寡妇之堂，把盏作歌悲且喜。寡妇头白闺门中，程湄目瞑泉壤里。
程烈妇诗
作者：吴嘉纪
朝代：明
体裁：古风

女萝施松柏，弱质慕坚贞。连株复连根，入地同缠绵。程媛名家女，十岁发鬈鬈。十二工刺绣，威仪淑且温。十六归项生，相好如弟昆。时褰深户幕，比肩看月圆。时取古琴瑟，静弹关雎篇。一室正因依，丈人登离筵。门外那忍见，悠悠兰陵船。朝趁新安水，暮别新安山。山坚不可移，水去何时还。九月秋气肃，开户望远天。雁声过林疾，枫叶刺眼鲜。三夜梦不祥，凶信来故关。顷刻死生殊，酸风惨红颜。羞称未亡人，利刃藏怀间。家人环相守，颈血不得溅。罗巾掩面啼，绝食就黄泉。舅氏项同初，扣户呼程言。舍生徇良人，立志固难迁。谁念游子骨，永滞越水边。程闻收涕起，再拜谢舅言。舅言若不蚤，吾已及九泉。举手开箧笥，嫁时物尚存。劳劳更依依，托媪鬻钗钿。珍者鬻得金，贱者鬻得钱。麻衣号空山，艰难购墓田。遣人适越国，迎榇归吴川。季冬十五日，四野云阴繁。心知兰陵榇，来日到里门。鸳鸯带自解，玳瑁梁下悬。绣幕垂无声，从此无人褰。长琴与锦瑟，断尽丝丝弦。一乡为合葬，姓字碑上镌。种树树并生，枝柯凌云烟。飞来两栖鸟，哀鸣如杜鹃。邻里夜半闻，低头泪潺湲。家家红粉人，叹其夫子贤。
程节妇
作者：吴嘉纪
朝代：明
体裁：古风

谷为陵，人世非。鼎湖龙，去不归。陇上禾熟，程公腹悲。公无名位如龚生，公无门径如蒋翁。不愿立他人地上，饱食令终。朝不视餐，夕不视餐。室中新妇长跪前。夫子有志，儿女子，衣何敢牵。歌呼慨慷。仰邪俯邪，付之谁邪，挥手就泉下，笑谓室中妇，汝称未亡。未亡人捧羹上堂，但见堂上双白头，不闻故人声与音。泣不以面，泪滴中心。未亡人抱杼下堂，但见呱呱黄口，不见故人容与颜。车轮入怀，转我肺肝。肺肝殷勤，菽水甘馨。舅耄姑耋，癃者起，盲者更明。檠灯照夜，传简授编。孟博士行，方将为世规矩，宁知母也恻怆劳苦，三十三年。邹衍呼天，霜飞五月。鲁阳挥戈，空驻落日。哀哀寡妇，神鬼祜尔。茕茕孤儿，乡邻莫敢侮尔。嗟哉母今日之生，嗟哉公昨日之死。
程飞涛送苦蒿酒·其一
作者：吴嘉纪
朝代：明
体裁：五言律诗

又见海榴开，乡园梦几回。老年怕为客，连日只衔杯。野月临新竹，城乌下古槐。故人得名酒，自送一樽来。
程飞涛送苦蒿酒·其二
作者：吴嘉纪
朝代：明
体裁：五言律诗

肺病频年岁，嗔人羡苦蒿。此时斟忽满，垂老兴初豪。飘泊安吾道，沉酣赖汝曹。今宵容易睡，一枕不须高。
税完
作者：吴嘉纪
朝代：明
体裁：五言绝句

输尽瓮中麦，税完不受责。肌肤保一朝，肠腹苦三夕。
立冬前一日过施韬若别墅看菊见赠黄白二本·其一
作者：吴嘉纪
朝代：明
体裁：七言律诗

板桥溪上入垂杨，残雨沾衣草路长。密菊丛丛为圃地，疏篱曲曲读书堂。群安脆弱凋寒野，独蓄芳菲发夜霜。节概挺然当岁暮，人间何必贵松篁。
立冬前一日过施韬若别墅看菊见赠黄白二本·其三
作者：吴嘉纪
朝代：明
体裁：七言律诗

枝上烟霜暮不晞，苍头握抱到柴扉。可怜小室篱花满，自笑空囊酒伴稀。夜静灯前香渐渐，寒生壁上影依依。田间嗜饮陶元亮，发兴还应待白衣。
立冬前一日过施韬若别墅看菊见赠黄白二本·其二
作者：吴嘉纪
朝代：明
体裁：七言律诗

阴晴终岁荷栽培，浅白深黄次第开。野水孤茆尘隔绝，斜晖三径客徘徊。名传淘上初逢赏，种自昭阳远购来。高趣主人偏会意，寒芳分赠老夫回。
立冬前一日过施韬若别墅看菊见赠黄白二本·其四
作者：吴嘉纪
朝代：明
体裁：七言律诗

江淮秋尽转繁华，菊蕊香中卖酒家。杖挂青钱烦地主，风吹皂帽敝天涯。频年飘转身如叶，今日乡园老看花。从此荷镵门不出，海风村雪护新芽。
章儿病何裕充雨中来视赠诗三首·其一
作者：吴嘉纪
朝代：明
体裁：七言绝句

羸躯负米在凶年，辛苦今成困顿眠。安得疾瘳儿遽起，老亲无食也欢然。
章儿病何裕充雨中来视赠诗三首·其三
作者：吴嘉纪
朝代：明
体裁：七言绝句

一经自是传家物，肘后方书且救贫。便有青钱日盈把，腐儒何事不如人。
章儿病何裕充雨中来视赠诗三首·其二
作者：吴嘉纪
朝代：明
体裁：七言绝句

溪无流水陇无禾，久旱穷滨灾疢多。今日何生来卖药，范公堤上雨滂沱。
答栎下先生
作者：吴嘉纪
朝代：明
体裁：七言律诗

穷冬伏枕何人问，栎下先生寄我诗。远问只愁身便死，怜才几见泪沾颐。吟成梁甫徒增慨，老遇钟期不厌迟。冰雪溪头扶病起，为君珍重夕阳时。
答栎下先生
作者：吴嘉纪
朝代：明

穷冬伏枕何人问，栎下先生寄我诗。远问只愁身便死，怜才几见泪沾颐。吟成梁甫徒增慨，老遇钟期不厌迟。冰雪溪头扶病起，为君珍重夕阳时！
答赠王幼华
作者：吴嘉纪
朝代：明
体裁：古风

合阳王伯子，爽气松林秋。名成不出仕，担簦来扬州。非无荐绅交，乐与渔樵游。篱花黄一城，访我城南楼。携手出邗关，喟然登古丘。翩翩云际鹤，何事随海鸥。寒原落日下，木脱风飕飂。与君共无衣，岁晏岂不愁。
答赠羊山先生二首·其一
作者：吴嘉纪
朝代：明
体裁：古风

步出南郭门，稍稍离尘壒。清风悠然来，景物与人会。频年亲道路，飘转成老大。愁疾缠一身，仰天但长嘅。日落上河梁，远山秋霭霭。邂逅壶丘子，偕我游方外。
答赠羊山先生二首·其二
作者：吴嘉纪
朝代：明
体裁：古风

杳沓吴门岫，翛翛鸾鹤群。羽仪不可见，仰止徒殷勤。淮南丛桂下，不悟揖清芬。周易把三卷，此外皆浮云。一灯照茅檐，羲皇向我云。雨歇花更发，半夜香氤氲。
答雨臣刘庄见怀
作者：吴嘉纪
朝代：明
体裁：五言律诗

海北刘庄地，荒荒百里云。应无人迹到，只有雁声闻。薄酿斟当夜，新寒远傍君。最宜开雪屋，南望赋离群。
管鲍篇呈汪舟次
作者：吴嘉纪
朝代：明
体裁：古风

赋诗菰芦中，世不知名字。齿脱发毛白，始遇汪舟次。己亥来游东海涯，九月十日见余诗。两心不觉胶投漆，因诗与我成相知。去冬过邗江，访君梅下馆。馆前冰雪来往稀，独把陋轩诗一卷。赏心真与时流殊，精论不恕老夫短。老夫垂首忽自怜，此身若死己亥前。篇章纵得逢同调，不过异代相周旋。草白沙黄岁暮天，穷途还愧费君钱。知己不作感恩语，高义旋闻举国传。君不见吴越词人新句好，朝来啧啧扬州道。上言今人吴与汪，下言古人管与鲍。
篆隶印章歌赠何龙若
作者：吴嘉纪
朝代：明
体裁：古风

几十年间工篆隶，布衣独数黄雉皋。书须毫楮黄不然，以石为纸笔则刀。白日照牖石飞几，孤情卓荦思㟹嶆。丞相中郎微妙意，脱然出手心不劳。户外车马忽云集，是时头颅已二毛。厥初推重繇栎下，乃获声价来蓬蒿。父执相呼者何人，南徐何郎今誉髦。熟精其技弗尝试，偶试便为时贤褒。田产芜尽仍下帷，门东无奈儿啼号。新坑入廛质衣购，钝铁糊口行路操。宁知贱贫趾逾局，市井轻薄身频遭。精制漫受不与钱，旅甑尘压烟难高。行李冰霜问北阙，道途坎壈寻东淘。俗方讥客类寒鹄，我独爱君如骏骜。从来金台会鉴赏，此日上谷尤风骚。况君少年善词赋，才艺俱足称世豪。讵乏知音若栎老，吹笙击筑倾松醪。檐际落花向座飘，歌童舞妓娱我曹。兴酣起作猛虎步，篱下豺狗谁敢嗥。
粮船妇
作者：吴嘉纪
朝代：明
体裁：古风

秋风河上来，吹我饥馑夫。虽有如花妇，不及盘内餔。日暮何喧喧，河湾泊粮船。船公坐上头，盼睐见红颜。遣人通殷勤，吾家衣食足。若辈愁饿死，试来同力作。力作到一年，偿钱令汝归。力作到三年，无钱令汝归。阿夫呼妇语，与卿勉相从。不从便饿死，尔我长西东。匍匐起偕妇，妇泪落如雨。昨日闺中人，今日舟中婢。俦侣闻添丁，馈酒遗犍蹄。河南舣船来，河北舣船来。船公中心喜，举手数斟酌。自谓佳丽质，已是虞罗雀。罗雀则有雄，匹妇则有夫。谁知匹妇志，千折不可移。阿夫泣相持，依人且低眉。力作到三年，无钱共汝归。阿妇默无声，人眠窗落月。急遽离船公，慷慨寻鬼伯。抱石投邗沟，波涛为不流。行人挥涕看，尸横沟水头。
经三里庙
作者：吴嘉纪
朝代：明
体裁：五言律诗

此地乌鸢集，当年将士雄。同雠东海上，授命战场中。废戍云犹黑，秋田蓼自红。家家馀寡妇，野哭对西风。
绝句
作者：吴嘉纪
朝代：明
体裁：七言绝句

白头灶户低草房，六月煎盐烈火傍。走出门前炎日里，偷闲一刻是乘凉。
绝句
作者：吴嘉纪
朝代：明

白头灶户低草房，六月煎盐烈火旁。走出门前炎日里，偷闲一刻是乘凉。
绝句二首·其一
作者：吴嘉纪
朝代：明
体裁：七言绝句

长公诗句在香台，六百馀年没草莱。片石不愁零落久，琅琊居士会寻来。
绝句二首·其二
作者：吴嘉纪
朝代：明
体裁：七言绝句

拭尽寒烟旧藓痕，新题陈迹共相存。老僧漫说因缘事，绿草春风满寺门。
翁履冰行
作者：吴嘉纪
朝代：明
体裁：四言诗

老翁履冰，手挈稚孙。釜甑尘积，贷粟前村。村农谷富，莫肯念故。翁别仓庾，局蹐归路。富人如虎，颜色难干。风压河心，骨重心酸。翁泣语孙，生无一可。河伯应声，冰开人堕。其子望见，急遽来援。欲引转仆，骨肉缠绵。一门三世，齐陷波里。飞雁哀号，无手救尔。
腊月四日赠袁姊丈汉儒
作者：吴嘉纪
朝代：明
体裁：古风

万历年间老者乐，子弟学问仓廪盈。柴荆昼无隶胥扣，道路夜有商贾行。东淘边淮地濒海，灶户煮盐农力耕。云黄陇亩稻将熟，烟暗茆茨鸡共鸣。南里北里孰高义，吾翁若翁皆有声。桑梓漫说知交少，青松更耐女萝绕。门阑喜色君始过，林薄哀吟我犹小。转眼饥荒致乱离，伤心朝野遭烦扰。吴苑野鹿上台游，鼎湖飞龙入云杳。男儿壮志伸几时，举盏入村听啼鸟。生产繇来不关虑，蜗庐岂厌长居住。室人俭岁任艰辛，舂米绩麻忘晓暮。留客典衣足饮食，教儿学圃完租赋。近水竹令庭户闲，当阶苔引琴书趣。一榻常依绣佛眠，连宵未觉金樽误。糟床经帙日随身，白发朱颜已七旬。倜傥鲁连排患难，清虚韩顺诲乡邻。中原风俗今非旧，落日踟蹰泪满巾。余亦衰年为钓叟，愁来无处见先民。渔竿在掌作雄剑，往往遗笑寻常人。
自东淘至河阜访戴岳子不遇止宿溪上新斋·其一
作者：吴嘉纪
朝代：明
体裁：五言律诗

自汝移家去，东淘一老愁。人讥毛秃凤，我饭力衰牛。两岸水云湿，几家村树秋。倚舷望河阜，晓月落扁舟。
自东淘至河阜访戴岳子不遇止宿溪上新斋·其三
作者：吴嘉纪
朝代：明
体裁：五言律诗

步屧暮溪上，衡门寒水深。鸡埘蟋蟀语，鱼穴鹭鸶寻。养母羹初熟，留宾酒自斟。中宵犹不至，薄醉一横琴。
自东淘至河阜访戴岳子不遇止宿溪上新斋·其二
作者：吴嘉纪
朝代：明
体裁：五言律诗

到岸兴犹在，水花秋气鲜。竟游安道墅，不返子猷船。烟火鱼盐内，图书雁鹜前。家僮留客宿，益识主人贤。
自城中归东淘哭袁姊丈·其一
作者：吴嘉纪
朝代：明
体裁：七言律诗

海岸凄凉又落晖，出门何处觅相知。如云如雾客长逝，或哭或歌予自悲。照影萤栖晴草色，呼群鹊噪古槐枝。平生风景依然在，语笑因思曩昔时。
自城中归东淘哭袁姊丈·其三
作者：吴嘉纪
朝代：明
体裁：七言律诗

何曾得见没时颜，百里暌违若万山。天晓畏看星落落，棹归愁听水潺潺。治茔表圣亲朋送，自祭渊明意趣閒。去去夜台偕我姊，不殊梁孟在人间。
自城中归东淘哭袁姊丈·其二
作者：吴嘉纪
朝代：明
体裁：七言律诗

水际闭门青草生，衰年过日有经声。香灯俨若高僧在，斋馆长如古寺清。谡谡寒涛铛茗熟，菲菲时艳径花荣。与君来往称姻党，不减人间亲弟兄。
自城中归东淘哭袁姊丈·其四
作者：吴嘉纪
朝代：明
体裁：七言律诗

吾衰壮志未销磨，侣伴呜呜对酒歌。蒿里可怜频怅望，柴门从此罢经过。黄昏形影灯前寄，白首知交地下多。亦识死生无异理，哀来难遣奈情何。
自淘上至竹西送汪舟次之赣榆教谕任·其一
作者：吴嘉纪
朝代：明
体裁：古风

雨止闻鸡鸣，披衣坐孤舟。新柳三百里，一路上扬州。桃花照田父，草色娱陇牛。竹西春风来，丝管何啁啾。倚棹忽不怿，念君将远游。
自淘上至竹西送汪舟次之赣榆教谕任·其三
作者：吴嘉纪
朝代：明
体裁：古风

兹乡胡相公，仕进始上舍。豁达引善类，权豪性不怕。前贤遗风在，东望税高驾。吾子好植人，侪偶多倚藉。常憾滞蒿莱，胸怀无繇泻。请看三尺剑，操持今有杷。
自淘上至竹西送汪舟次之赣榆教谕任·其二
作者：吴嘉纪
朝代：明
体裁：古风

家有范生甑，人弹贡氏冠。可怜天下才，逡巡就小官。俸米焉能饱，华簪安足欢。良骥不好枥，美瑜不恋山。则知高贤意，不是愁饥寒。
自淘上至竹西送汪舟次之赣榆教谕任·其四
作者：吴嘉纪
朝代：明
体裁：古风

石栏东海上，齐鲁气佳哉。讲席罕尘事，登临自吟诗。淮南顾葭菼，慨然叹我衰。同学二十载，未曾久别离。黄鹄已高翔，鸥鸟难随飞。欲游陈仙洞，会须扶杖来。
自莫村夜发至樊上宿鸿宝馆
作者：吴嘉纪
朝代：明
体裁：五言律诗

雁鸿栖宿尽，同月在霜舟。望子一村柳，息余千里游。犬声如水里，梅影在斋头。魂梦频依处，今宵当故丘。
自虎墩归坐友玉斋中同诸子试新茗分韵
作者：吴嘉纪
朝代：明
体裁：五言律诗

廿里抱奇渴，解衣投尔林。山魂来月下，泉色汲松阴。白发几人醒，清斋半夜心。是喧归寂寞，只有一铛音。
自虎墩归见搏远雨窗寄怀之句三日后答以此章
作者：吴嘉纪
朝代：明
体裁：五言律诗

游倦返衰林，闻君寂寞吟。遥知当积雨，忆我响幽琴。三日袖中字，孤鸿天外音。徘徊无可寄，报以此时心。
自题陋轩
作者：吴嘉纪
朝代：明
体裁：五言律诗

闭门二十载，霜雪满头颅。治乱从当世，箪瓢自老夫。空阶苔半掩，颓壁树全扶。寥落无邻舍，乾坤此室孤。
自题陋轩
作者：吴嘉纪
朝代：明
体裁：五言律诗

风雨不能蔽，谁能爱此庐。荒凉人罕到，俯仰我为居。遣病一篱菊，驱愁数卷书。款扉谁问讯，禽鸟识樵渔。
至邗次日送希文往真州
作者：吴嘉纪
朝代：明
体裁：五言律诗

虎丘才返棹，又自束装行。对我十五夕，送君三百程。酒当邗水劝，冷傍破衣生。明日舟开后，东西各雁声。
舟中九日
作者：吴嘉纪
朝代：明
体裁：七言律诗

过节凄然病里身，强披敝褐对江津。初霜白雁随游舫，故国黄花怨主人。几度登临成老大，半生飘泊丧精神。千戈满地亲朋远，愁见茱萸刺眼新。
舟中寄怀吴去疑
作者：吴嘉纪
朝代：明
体裁：古风

不见江南人，遥望江南云。后云气光晶，前云行逡巡。逡巡行复止，依依如恋群。物态有如此，余益思故人。夕风吹浦溆，野色迷我津。凫鹥各有类，孤舟欲谁亲。唯有枫林下，潮声渐渐闻。
舟中赠王于蕃·其一
作者：吴嘉纪
朝代：明
体裁：七言律诗

萍踪空傍水边鸥，鸥自忘机我自愁。岁俭业芜皋庑下，天寒人在楚江头。渚风乱聒群飞雁，野日斜熏独去舟。时晏路长多谢汝，酒钱携共老夫游。
舟中赠王于蕃·其三
作者：吴嘉纪
朝代：明
体裁：七言律诗

回念去冬冬已残，同君吟啸适江干。沟头枫立海云荡，湖上鸭飞淮水宽。范蠡游船宜偃蹇，孟郊诗境只清寒。樽空灯黑夜将半，雪止月来人坐看。
舟中赠王于蕃·其二
作者：吴嘉纪
朝代：明
体裁：七言律诗

田父开颜对雪花，丰年气色到桑麻。忽惊草屋埋云内，又见江梅发水涯。点点火来垂钓艇，飘飘旗动卖浆家。黄昏阡陌人归尽，冻杀难栖绕树鸦。
舟中赠王于蕃·其四
作者：吴嘉纪
朝代：明
体裁：七言律诗

平生猛气向谁陈，击筑高歌意未伸。虎步支离伤老大，鹖冠凋敝怨风尘。城中细雨春求友，江上洪波晚问津。阅历少年轻薄态，始知君是可怜人。
舟中赠程圣瑞·其一
作者：吴嘉纪
朝代：明
体裁：古风

羽檄日徵兵，瑟瑟风嘶马。寒云愁杀人，十日暗原野。开门试延颈，毛褐雪雹打。腐儒是赘疣，行路何为者。有客驾舟来，偕宿桑榆下。
舟中赠程圣瑞·其三
作者：吴嘉纪
朝代：明
体裁：古风

江南多水村，村村植梅树。花开雪始晴，荡漾湖日暮。此中好邻舍，棹船互来去。茆屋临稻田，妇人织棉布。自然足衣食，何必桃源住。
舟中赠程圣瑞·其二
作者：吴嘉纪
朝代：明
体裁：古风

负米辞行旅，寻亲适他县。江清舟自孤，烽举士将战。战垒行欲尽，春风蔼吹面。阿翁若为喜，举头忽相见。柴门杏发花，日出飞双燕。
舟宿堰上有怀吴载澄
作者：吴嘉纪
朝代：明
体裁：古风

塞鸿集霜渚，海燕巢厦梁。羁旅各有托，安用别炎凉。惝恍予何之，寒夜宿菰蒋。听鸡忆同志，见月起长望。夙昔隔千里，今宵同一乡。暧暧桑榆烟，濛濛云水庄。不谓胶与漆，翻成参与商。岸上种芳莲，池中树甘棠。君勿笑颠倒，世事真难量。
舟宿海安镇怀江汉纬
作者：吴嘉纪
朝代：明
体裁：七言律诗

独处茕茕尔若何，荒园古木对沉疴。人间孤孽关心少，眼底亲知失意多。露湿土城鸣蟋蟀，月临秋野渡鴐鹅。江干海岸相思苦，试听沧浪有棹歌。
船中曲·其一
作者：吴嘉纪
朝代：明
体裁：五言绝句

石尤何太狂，为恼离家客。十里朱颜村，到来头已白。
船中曲·其七
作者：吴嘉纪
朝代：明
体裁：五言绝句

旗子插船头，客人坐安稳。侬听提督差，官兵敢来近。
船中曲·其三
作者：吴嘉纪
朝代：明
体裁：五言绝句

船姥怜阿女，坐船招女婿。芦苇静新人，沧浪足家计。
船中曲·其九
作者：吴嘉纪
朝代：明
体裁：五言绝句

断梗不怨风，浮萍不思土。乡园拚弃绝，租吏饿杀汝。
船中曲·其二
作者：吴嘉纪
朝代：明
体裁：五言绝句

流水逢村住，行人有底忙。去来不一盼，菜花他自香。
船中曲·其五
作者：吴嘉纪
朝代：明
体裁：五言绝句

戚墅好泊船，湖来雨飒飒。圆笠碧蓑衣，茭中射野鸭。
船中曲·其八
作者：吴嘉纪
朝代：明
体裁：五言绝句

东家禾不收，相从学驾船。篙楫胜䆉稏，日日数人钱。
船中曲·其六
作者：吴嘉纪
朝代：明
体裁：五言绝句

野鸭冲水飞，小儿拍手笑。寡妇拨船来，回头老鹳叫。
船中曲·其十
作者：吴嘉纪
朝代：明
体裁：五言绝句

黄牛爱上河，白鱼爱下河。上河树阴大，下河莲叶多。
船中曲·其十一
作者：吴嘉纪
朝代：明
体裁：五言绝句

可怜邵伯湖，昔浪今安在。水中田土来，鱼鳖走入海。
船中曲·其四
作者：吴嘉纪
朝代：明
体裁：五言绝句

侬是船中生，郎是船中长。同心苦亦甘，弄篙复荡桨。
芜城病中谢吴彦怀寄敬亭茶叶
作者：吴嘉纪
朝代：明
体裁：七言绝句

授衣时节霜频下，消渴人眠日欲斜。客路凄其谁倚赖，宛陵棉布敬亭茶。
苦雨
作者：吴嘉纪
朝代：明
体裁：五言律诗

江北春难早，经旬雨又过。屐声溪路绝，苔色屿床多。夜静千山瀑，灯昏一屋波。徒思去年月，虚白影藤萝。
苦雨
作者：吴嘉纪
朝代：明
体裁：五言律诗

癯影朝犹卧，书来频叩关。不堪愁病者，更入雨风间。屐没空街水，泉高隔墅山。赖逢幽咏客，一为解衰颜。
范公堤行呈汪芾斯先生·其一
作者：吴嘉纪
朝代：明
体裁：古风

范公劳苦筑长堤，洋洋潮汐不复西。黄壤黑壤接庐舍，南场北场多鸣鸡。运盐搰搰车在野，穫稻苍苍水映畦。老弱嬉游日无扰，风俗宛与成康齐。遗爱千年东海湄，只今强半是蒿藜。此中啼号有赤子，长者试与重提携。
范公堤行呈汪芾斯先生·其二
作者：吴嘉纪
朝代：明
体裁：古风

烟火七里曰东淘，淘上儒生饥拾橡。商歌无限不平意，不向亲朋向官长。官长自顾室何如，生鱼釜中游荡荡。携手海天秋正半，清风皎月长堤上。闵贡口腹羞累令，陈遵醴醹会盈盎。腐儒廉吏俗情稀，閒鸥漫笑人来往。
茉莉
作者：吴嘉纪
朝代：明
体裁：五言律诗

深阁晚妆近，争开罗绮前。芳馨风缓缓，采摘月娟娟。种自宜南土，根难到隔年。比来烽火静，处处卖花船。
茱萸湾
作者：吴嘉纪
朝代：明
体裁：古风

安石怡情地，滃滃茱萸湾。安石不在茱萸在，秋来到处花斑斑。自开自谢杂榛莽，千年此物无人赏。广陵城东酒店多，晋时月出沧波上。渔歌凄凉岸树绿，我棹扁舟来止宿。
茶绝怀郝二·其一
作者：吴嘉纪
朝代：明
体裁：七言绝句

三径蓬蒿一老身，愁闻谷雨是今晨。自从郝二夜台去，空碗空铛乾杀人。
茶绝怀郝二·其二
作者：吴嘉纪
朝代：明
体裁：七言绝句

箬篓铅瓶封且题，频年千里寄柴扉。数钱今日与山店，买得松萝忍泪归。
菖蒲诗·其一
作者：吴嘉纪
朝代：明
体裁：四言诗

郁郁菖蒲，细叶翛然。生长山中，不知几年。清气在涧，碧丛近泉。自凭灵虚，沾沫受烟。
菖蒲诗·其三
作者：吴嘉纪
朝代：明
体裁：四言诗

何以乘之，晶晶玉柈。何以溉之，泯泯甘澜。故岩栖身，客水妙颜。越江吴岫，随君往还。
菖蒲诗·其二
作者：吴嘉纪
朝代：明
体裁：四言诗

菖潇郁郁，幽人采采。顾恋峰壑，根抱石起。石实生我，形气不解。缠绵出云，迁转伊始。
菖蒲诗·其四
作者：吴嘉纪
朝代：明
体裁：四言诗

游驾安税，荻岸茆斋。奇卉至止，海树徘徊。窗隙风度，水中月来。禁吾衰魄，迟尔花开。
落叶
作者：吴嘉纪
朝代：明
体裁：五言律诗

枝上曾几日，夜来秋已终。又随天地意，乱下户庭中。不静月斜处，偏惊头白翁。何须怨摇落，多事是春风。
落日
作者：吴嘉纪
朝代：明
体裁：七言律诗

忍别妻儿上小舟，嗷嗷饥雁叫芦洲。老人触目多如此，落日空囊何处游。古树经霜无碧叶，寒溪过市有清流。几时得伴田间叟，饱食高歌学饭牛。
董妪
作者：吴嘉纪
朝代：明
体裁：古风

客行斑竹村，有妪田间哭。野旷人迹稀，妪手牵黄犊。犊口龁龁食，草色莽莽绿。哭声一何悲，牛羊为踯躅。客行聊驻足，近前问缘由。心念主人恩，欲言泪还流。主人韩秀才，家住芜城里。城破兵屠戮，夫妻先自死。妻缢死梁上，夫溺死井底。所生两男儿，一死从严亲。幼者在母怀，擎举托老身。忆母将缢时，复抱幼儿乳。乳儿几曾饱，苍惶分散去。门外积骸高，昏暮何西东。裹儿儿不啼，共入死人中。死人盖生人，尸血模糊红。五日杀人了，骆驼鸣蜀冈。匍匐夜出郭，陇晴麦穗黄。麦仁采喂儿，烟火投村庄。儿我各无恙，田夫叹且惊。今年麦穗黄，明年麦穗黄。儿倏称郎君，躯体如父长。眉宇尤肮脏，落笔善文词。往来多益友，稍欲大门楣。郎君今安在，书剑燕山陲。燕山三千里，怀思断肝肠。语罢辞客去，倚犊向北望。北路驴马来，飞动遥相呼。郎君不舍我，今日归来乎。谬误弗自知，但怪无人应。鸟雀返墟落，烟寒树色暝。客亦掩耳归，妪声难再听。
葭园宴集·其一
作者：吴嘉纪
朝代：明
体裁：七言律诗

葭园清绝郡城中，邃屋层岩一径通。岂少名贤吟竹下，又传折柬到墙东。月明隋苑夜方永，烛照子都歌未终。自愧沉痾常止酒，黄花笑杀白头翁。
葭园宴集·其二
作者：吴嘉纪
朝代：明
体裁：七言律诗

尚未离群君莫哀，生涯今夜是樽罍。树中曲槛鹭鸶宿，池上幽居窗牖开。闻笛可怜人欲醉，观鱼应许客重来。老夫实爱垂纶好，不向沧溟忆钓台。
藊豆棚
作者：吴嘉纪
朝代：明
体裁：五言律诗

僻巷都栽豆，纵横蔓几层。阴森时倚杖，实小预期朋。凉露晨光聚，寒虫夜语凭。自惭非老圃，蔬食入秋增。
虎墩吊吴子远·其一
作者：吴嘉纪
朝代：明
体裁：七言律诗

叹息流波逝不回，渚云沙鹤意徘徊。亭空海上月谁看，家在溪南花自开。桑梓多时思倦羽，乾坤到处有深杯。玉蛆绿蚁终何益，惟见青蝇入户来。
虎墩吊吴子远·其二
作者：吴嘉纪
朝代：明
体裁：七言律诗

云翻雨覆俗情烦，此日贫交孰可论。鹤发与君方执手，虎墩挥涕已招魂。行寻人迹漫漫雪，立听鸡鸣远远村。最是归途堪记忆，提携除夜到衡门。
虞美人花
作者：吴嘉纪
朝代：明
体裁：五言律诗

楚汉已俱没，君坟草尚存。几枝亡国恨，千载美人魂。影弱还如舞，花娇欲有言。年年持此意，以报项家恩。
蜀冈下过依园同鸿宝分韵得依字
作者：吴嘉纪
朝代：明
体裁：五言律诗

高处正寻径，园丁已启扉。石前容我拜，竹上见樵归。地主能相迓，乡心到此稀。沿冈寒树静，何鸟不思依。
蟋蟀
作者：吴嘉纪
朝代：明
体裁：五言律诗

疏林秋气入，蟋蟀一齐鸣。举世应同醒，贫家那不惊。户庭难得曙，天地正无情。肺病衰年客，床头片月明。
访周栎园先生兼呈汪耻人
作者：吴嘉纪
朝代：明
体裁：古风

栎公之冤一朝白，欢呼声满长安陌。暂时归卧江南春，从游独重汪耻人。耻人学大年更少，与公与我为同调。闻我有疾眠清溪，十日不能开口笑。酒酣离席向公云，草野今将失此君。栎公不觉搔首语，世有此君胡未闻。索诗一读一长叹，其时鸦叫寒宵分。公悲转令耻人喜，贫病故人得知己。即遣苍头走风雨，陋轩半夜扶予起。跋涉舟车三百程，指日追随公杖履。公既再生予未死，俱到耻人双眼里。
访姚辱庵
作者：吴嘉纪
朝代：明
体裁：五言律诗

又为采风至，萧条岁杪时。人间今有尔，天意不亡诗。七尺何尝辱，孤舟欲傍谁。甲兵前路遍，好自爱须眉。
访林茂之次茂之喜予过访韵
作者：吴嘉纪
朝代：明
体裁：七言律诗

钟山腊月寻闽叟，石路寒多雪未消。闻我姓名出渐渐，坐君斋馆空寥寥。乱馀每恨隔千里，老里相逢得一朝。兵甲在郊又分手，何时同赴舟人招。
访田纶霞先生
作者：吴嘉纪
朝代：明
体裁：古风

冰雪稍已尽，芦中僵卧醒。慨然念所思，晓月上渔艇。气象来草木，歌谣越乡井。春风鹤发受，野鹜羊裘领。峨峨江上山，击汰频延颈。
访羽吉留酌
作者：吴嘉纪
朝代：明
体裁：五言律诗

幽巷曾频记，冒寒今乍寻。舟车当日约，风雨故人心。室净来梅影，窗虚待竹阴。浊醪离别后，欲醒不能禁。
访道閒上人
作者：吴嘉纪
朝代：明
体裁：五言律诗

上人年七十，寄迹古城隈。花落客行少，钟残门未开。此身能寂寞，前日始归来。习我同趺坐，斜阳在藓苔。
诗二首赠郭饮霞博士·其一
作者：吴嘉纪
朝代：明
体裁：古风

老树憎凄风，旅人愁岁暮。岁暮雨雪多，乡园忆亲故。栖栖予何为，怅怅在歧路。见人唯伛偻，所向诎言语。乱丝置怀袖，何繇别缁素。夕鸟恋林栖，流水知东注。褰裳望川原，吾庐不能去。
诗二首赠郭饮霞博士·其二
作者：吴嘉纪
朝代：明
体裁：古风

茸茸蕙兰发，皎皎官梅清。君子适在乡，里巷多芳馨。一毡十年坐，朝野尊先生。空怜颜色壮，荷兹爵位荣。归来无酒钱，大雪满荒城。何以慰亲友，日暮心屏营。扬雄贫嗜饮，刘向老传经。遐心寓簪绂，昔人同此情。
诗四首为隆阜戴节妇赋·其一
作者：吴嘉纪
朝代：明
体裁：古风

隆阜树湛湛，鹿车游其中。双情共一娱，所向多春风。奈何时命衰，黄垆没尔雄。没者良已矣，宁知生者恫。朝为并栖燕，暮作单飞鸿。鸿飞金天寒，人泣玉镜圆。遂甘堇荼味，乃自桃李年。
诗四首为隆阜戴节妇赋·其三
作者：吴嘉纪
朝代：明
体裁：古风

隆阜雪深深，夜阑寒寡妇。餔糜活赤子，纴织劳纤手。坚冰齐泰华，母德共高厚。儿今如古士，踽踽米自负。人皆笑儿迂，母不谓儿丑。百计存藐孤，艰难力转堪。不惭婴与杵，婴杵犹是男。
诗四首为隆阜戴节妇赋·其二
作者：吴嘉纪
朝代：明
体裁：古风

隆阜月迟迟，入门复上堂。悄然见公姥，衰疾须扶将。新妇起为子，忍心称未亡。虎啸山头风，鸡鸣树上霜。酸辛百年养，黾勉二人丧。乡邻争叹羡，举动合礼仪。事亲有如此，不弱亲生儿。
诗四首为隆阜戴节妇赋·其四
作者：吴嘉纪
朝代：明
体裁：古风

隆阜泉泠泠，沾濡遍遐迩。于中有贤豪，耸若江峰峙。身自持门户，义仍及桑梓。得谷即饭饥，有钱频救死。宗族子凭藉，周亲坟㟪㠥。人今多缓急，寻问鲁朱家。朱家是妇人，鬒发犹未华。
诗四首赠程云家·其一
作者：吴嘉纪
朝代：明
体裁：古风

团团芳荷叶，生长南村渠。朝昏近田父，相视同茭蒲。其上飞鸳鸯，下游紫鳞鱼。雨晴水气凉，画舫来徐徐。清风叶上起，吹向游人裾。游人尽解颜，赏弄生欢娱。物态岂异前，人情则已殊。知希俗自闇，爱汎中易疏。为盖堪覆首，制裳可被躯。不遇屈灵均，甘随秋草枯。
诗四首赠程云家·其三
作者：吴嘉纪
朝代：明
体裁：古风

草木摇落尽，孤桂挺轩墀。自有青青叶，无惭松柏枝。众中著颜色，致为君所知。冰霜何烈烈，人树同依依。转瞬玄阴散，绕林黄鸟飞。阳和醒天地，妍丑争华滋。兹树但如昨，君心亦不移。君心胡不移，曾共苦寒时。赏识穷逾感，风光盛易衰。扰扰繁华里，坚贞与君持。
诗四首赠程云家·其二
作者：吴嘉纪
朝代：明
体裁：古风

东风着地吹，一夜生芳草。萋萋复衍衍，及此时光好。岁岁娱何人，天涯绿不了。伊余栖遁处，终日车马少。雨色柴门静，露凉村径晓。夫君相寻来，裳服遥缥缈。赠佩思何深，褰芳时未老。常恐同秋蓬，分飞怆怀抱。鶗鴂声莫悲，来年春更早。为我羁王孙，芊眠遍远道。
诗四首赠程云家·其四
作者：吴嘉纪
朝代：明
体裁：古风

游子叹海棠，娇艳成寂寞。昨日烟际开，今日风前落。阶庭失藉在，蛱蝶飞徘徊。纷纷赏花者，门外不复来。爱憎实自致，攀条君莫哀。客路景将晏，及时命酒杯。酒杯须对人，酒杯勿对树。树春思荣华，人远思亲故。亲故苟同心，贵贱长相聚。请看从风花，东西南北去。
说客
作者：吴嘉纪
朝代：明
体裁：古风

战国无君臣，说客出户牖。繁音如乱蛙，无处不是口。一士伸于前，众士揣于后。议论良可听，俄顷即已朽。七篇而千秋，谁似孟家叟。
读印人传作歌赠周金溪先生
作者：吴嘉纪
朝代：明
体裁：古风

千馀年来尚楷书，篆体唯凭印信传。秦章汉玺苦难遘，时俗臆见空拘牵。一从近代有文何，朗如云尽窥青天。钝铁在手代毛颖，象牙枣木失其坚。肥不丧真瘦不枯，龙抟鹄峙相纠缠。慧心渐次趋简便，磊磊石块采青田。坑冻柔泽如可食，灯光出土珊瑚鲜。海内继起日稍稍，新安梁溪尤多贤。金溪先生最嗜此，高手到处与往还。锦缠帕覆随出入，宦游载满烟波船。斯道彰明五十载，金溪实为风气先。只今能事复谁数，老成强半归重泉。不惮苦心访遗迹，肯教绝技同寒烟。生者死者为作传，印人一一在眼前。异哉吾乡黄济叔，蓬蒿中挺孤芳荃。深心厚蓄流精光，意所欲到手已然。诸家岂不各称善，济叔兼之无愧焉。如皋丘墓松楸护，赖古文章星斗悬。谁知黄也身存日，姓字不出乡闾边。若非遭遇周夫子，怀瑾握瑜祇自怜。
读荆轲传
作者：吴嘉纪
朝代：明
体裁：古风

此生若获报秦怨，此身虽杀复何求。嗟乎壮哉樊将军，拔刀长叹赠人头。白衣白冠送之子，萧萧易水悲风起。所待之人竟不来，徵声羽声空倚徙。谋秦客亦不为少，刺秦术亦不为拙。一时壮士俱死亡，秦则未损一毛发。不平如此向谁论，归来恸哭掩柴门。提出匣中霜雪刃，忽见荆轲一片魂。
谒岳武穆祠
作者：吴嘉纪
朝代：明
体裁：七言律诗

祠宇巍然俯一城，背人瞻拜泪纵横。草荒石径牛羊乱，风急山门鼓角声。河北当年轻与敌，中原今日复谁争。檐前历历江南岫，怅望徒伤野老情。
谒心斋先生祠
作者：吴嘉纪
朝代：明
体裁：五言律诗

我亦生斯里，先生称大贤。人传元以后，学在汉之前。破庙唯馀草，残炉不见烟。阶墀卿相满，拥褐忆当年。
谢徐式家送菊兼奉别·其一
作者：吴嘉纪
朝代：明
体裁：七言绝句

入户何心对草莱，故人怜我远游回。不知明日还行路，自棹扁舟送菊来。
谢徐式家送菊兼奉别·其二
作者：吴嘉纪
朝代：明
体裁：七言绝句

鸦啼溪色树苍苍，采汝篱花上野航。前路重阳谁送酒，今宵片月倍思乡。
赋得对镜赠汪琨随新婚·其一
作者：吴嘉纪
朝代：明
体裁：七言绝句

鉴物浑如秋水鲜，扬州镜子使人怜。盘龙在底无波浪，稳泛鸳鸯一百年。
赋得对镜赠汪琨随新婚·其二
作者：吴嘉纪
朝代：明
体裁：七言绝句

洞房深处绝氛埃，一朵芙蓉冉冉开。顾盼忽惊成并蒂，郎君背后觑侬来。
赠别李艾山·其一
作者：吴嘉纪
朝代：明
体裁：古风

送君返兴化，予亦归安丰。湾头南北帆，各受郑公风。钓弋葭芦中，平生愿相从。如何一见面，踪迹又西东。野鹯掠枯草，水雁上寒空。侧望绿杨湖，烟雪晚濛濛。
赠别李艾山·其三
作者：吴嘉纪
朝代：明
体裁：古风

薄命忧患多，悲歌天地小。摅怀若啸虎，转眼成饥鸟。诗书辞家园，揖让见朋好。人情向风雅，我意营温饱。林亭花灼灼，江湖月皎皎。昔年娱性情，今日作佣保。
赠别李艾山·其二
作者：吴嘉纪
朝代：明
体裁：古风

哀乐不能已，寄情诗与歌。时俗昧其本，纷纷竞词华。盛极诗乃亡，徒尔如鸣蛙。江河流滚滚，何繇挽逝波。醇意谢糟粕，高文唱岩阿。黾勉扶正始，如君良足多。
赠别李艾山·其五
作者：吴嘉纪
朝代：明
体裁：古风

雁鸿思共渚，芝朮思共岑。声气倘相同，离居情益深。叹息各年耄，杖藜难远寻。安得似栗里，何能如竹林。兰香老友至，莺语春醪斟。此怀弗克惬，惝恍罗浮阴。
赠别李艾山·其四
作者：吴嘉纪
朝代：明
体裁：古风

年年淮南涨，淼淼昭阳田。既惊里为沼，又苦家无饘。出门亦暮齿，问字逢少年。岂难拜白发，不易解青钱。岁尽繁华地，罍空风雪天。何似旧茅屋，乐饥湖水前。
赠吴景尼三首·其一
作者：吴嘉纪
朝代：明
体裁：古风

不用歌二龚，不须赞四皓。今日尘埃中，高趣有吴老。敛迹亲庸俗，寄情在羲皞。丹砂笑人愚，白发颜自好。问年已七十，无人识怀抱。乱后故园芜，客中儿子小。日暮读书归，牵衣索梨枣。
赠吴景尼三首·其三
作者：吴嘉纪
朝代：明
体裁：古风

采药去鹿门，织畚老蒙山。泉石娱夫妇，齐眉岂不欢。仓卒罹大乱，闺阁急红颜。入井复出井，女中逢大贤。曲护冰雪意，全生锋刃间。慷慨励孤节，流离经五年。终焉归夫子，轩车辞幽燕。只今淮水上，鸳鸯鸣关关。宝剑分复合，古镜破仍圆。高士配贞女，双美人争传。
赠吴景尼三首·其二
作者：吴嘉纪
朝代：明
体裁：古风

长者有令德，蕙草多芬芳。芬芳易感人，近者靡不臧。一从辞歙浦，家国缠祸殃。避世鱼盐中，清风在门墙。质疑与问字，往往来登堂。放歌对隋柳，把钓怀澄塘。王烈羁辽东，范宣客豫章。到处风俗美，终思还故乡。
赠孙八豹人
作者：吴嘉纪
朝代：明
体裁：古风

有明风雅推西秦，前有献吉后豹人。献吉直道事天子，谏诤不顾宵小嗔。男儿抱才复得志，进退荣辱怀俱伸。豹人生也独不辰，天地兵荒二十春。奇士落落沦草莽，关河相对长酸辛。诗纪甲子身去国，柴桑出处杜陵贫。游越游吴发尽白，无聊又卜邗上宅。客慕虚名剥啄频，披衣欲出还蹙额。车马纷纷徒汎爱，妻儿依旧炊无食。萧统楼头鸣鼓鼙，董相祠前长荆棘。鄙人曳杖叩蓬门，香醪斟酌蕉阴碧。微醉颜热忽不怿，呼余与语泪沾臆。从游赤松是几时，我辈衰颓真可惜。
赠张蔚生先生·其一
作者：吴嘉纪
朝代：明
体裁：七言律诗

天边洚水下淮扬，兴化波涛接海长。鲂鳜成群游里巷，槐榆露顶认村庄。未知乐岁逢何日，尚有馀民恋故乡。召杜蔼然来税驾，阴森雪窖见朝阳。
赠张蔚生先生·其三
作者：吴嘉纪
朝代：明
体裁：七言律诗

早夜煎盐卤井中，形容黧黑发髼髼。百年绝少生人乐，万族无如灶户穷。海色昏昏啼怪鸟，榛声猎猎起悲风。此中疾苦谁曾问，今日张君昔范公。
赠张蔚生先生·其二
作者：吴嘉纪
朝代：明
体裁：七言律诗

城闉涨落散湖云，原隰村墟次第分。已见夏畦归复业，还偕寒士坐论文。日熏桃树庭无讼，风入兰丛室有芬。兹邑旧称儒雅俗，家弦户诵又纷纷。
赠张蔚生先生·其四
作者：吴嘉纪
朝代：明
体裁：七言律诗

清晨徒隶扫官衙，安稳闾阎飞落花。僻壤何缘近琴鹤，往时相望隔蒹葭。恤灾不觉垂双泪，续命真能活万家。惆怅仙舟歌返棹，无繇借寇使人嗟。
赠徐式家
作者：吴嘉纪
朝代：明
体裁：古风

人生莫早孤，早孤意悽恻。髫年适远方，况复长寄食。黄叶一飘落，故柯难再识。丈夫思报亲，立身天地间。宿昔寡师友，安得称圣贤。出门复入门，秋风涕潸然。欲歌上留田，欲吊尹伯奇。尚有贤叔母，相视如亲儿。有弟同一身，依依重连枝。骨肉不我薄，努力当此时。
赠戴酒民
作者：吴嘉纪
朝代：明
体裁：古风

先生昔日富田园，座中食客比平原。先生今日颠毛白，门户萧条无过客。暮雨朝云幻眼前，先生怀抱自悠然。不知囊底久如洗，逢人只欲赠金钱。记得梅开汪氏宅，月夜与君乍相识。吟诗凭吊史相国，看君双泪已沾臆。细将往事为予言，程婴王成如在侧。知君自是情深人，落拓湖干二十春。荆榛满地难为客，混入屠沽号酒民。怜我衰年肺病深，几回相对酒难斟。天涯飘泊知音少，感激先生一寸心。
赠方生诗四首 其一 乞药词
作者：吴嘉纪
朝代：明
体裁：古风

乞药，乞药。父病马岭，医住白岳。白岳暮去晓始来，一月去来三十回。峭壁阴长山月落，松风瑟瑟猿啼哀。不愁草中出猛虎，只愁堂上卧老父。低头尝药双泪垂，药味不及儿心苦。
赠方生诗四首 其三 受侮词
作者：吴嘉纪
朝代：明
体裁：古风

此揶揄，彼睚眦。水上风来波浪生，鸾鷟无端集于枳。时俗计校苦不休，赤丸白刃争报雠。江海纳水千万里，下来那择清浊流。山麋拥大角，陇羫拥小角。长者襟怀自坦夷，异类相逢任抵触。
赠方生诗四首 其二 周急词
作者：吴嘉纪
朝代：明
体裁：古风

多财令人愚，亦复令人贤。亲交来扣门，欲贷主人家里钱。有钱当用与子孙，主人独用仓浪天。天雨天雪，谓亲交，来予钱。急难者万，饥困者千。几人离患，几爨举烟。笑杀西家龌龊儿，饮食生长青铜侧。体胖心肺劳，夜夜忧盗贼。
赠方生诗四首 其四 赠榇词
作者：吴嘉纪
朝代：明
体裁：古风

南河有梁，北河有梁。怒潮之上成坦途，渔樵在前后牛羊。牛羊过桥上高丘，丘下死人陈不收。路旁不少恻隐心，木匠去领方家金。金置怀中人不见，榇椟聚散匠人店。海村寒食草始青，东风轻缓飞新燕。游魂各抱髑髅喜，方君更欲买蒿里。
赠李生
作者：吴嘉纪
朝代：明
体裁：古风

李生三载客海滨，寒暑跋涉唯救人。仁术谁人不感激，药石何须及老身。丰颐秀眉长在眼，未尝一适李生馆。不识肝肠不妄交，君既倔强予复懒。闻君思母海云边，雪霜千里放归船。落叶依依恋根本，此时方信李生贤。李生李生侍母前，吾里疮夷殊可怜。春风若更游淘水，结交当自来年始。
赠歌者
作者：吴嘉纪
朝代：明
体裁：七言绝句

低声缓转小弦柔，冷雨凄风送暮秋。荡子不知缘底事，酒醒灯下只搔头。
赠歌者
作者：吴嘉纪
朝代：明
体裁：七言绝句

战马悲笳秋飒然，边关调起绿樽前。一从此曲中原奏，老泪沾衣二十年。
赠汪五南珍
作者：吴嘉纪
朝代：明
体裁：古风

往昔隋宫路，鹊噪老槐树。扣门寻令兄，竹月夜相遇。樽前诸弟出，五弟年最孺。灯烛照襟袖，爽气轩然露。拜受长者果，羞为童子语。是夕始识面，良辰期必晤。老成众所轻，风雅心独慕。低头亲卷帙，转眼貌魁梧。汝齿何其盛，余发亦已素。文举称正平，林宗契叔度。心交每忘年，何论早与暮。
赠汪快士
作者：吴嘉纪
朝代：明
体裁：古风

快士有母在练水，尔胡流落风尘里。技艺虽精不救贫，白眼俗人随处是。去秋重见苇花边，老夫姓名石上镌。秦章汉篆何坚朴，古人复作无能贤。缊袍敝履自萧然，坐卧荒庵看暮天。愧我久称素心侣，赠君独乏青铜钱。终朝熟视徒为尔，君今且上姑苏船。姑苏台畔枫桥下，宾朋来往多车马。君挟琴书游此乡，从游宁乏知音寡。得金籴米须寄亲，莫爱奇穷如我者。
赠汪生伯先生
作者：吴嘉纪
朝代：明
体裁：古风

忆昔甲申岁，四镇拥兵卒。兴平称最强，争地民不恤。下令助军饷，威迫甚于贼。国家财富区，一朝为萧瑟。白岳汪先生，吴楚常行役。中路逢靖南，将士纷纭逼。营阵江上列，同旅刀里入。靖南怒相谓，尔辈裕财力。以饷助吾雠，何事不吾及。众人尽匍伏，先生閒自得。抵掌语靖南，将军天下帅。行将渡河去，恢复旧社稷。奈何漫诛求，甘与兴平匹。言出一军惊，将军改颜色。笑谓此男子，慷慨世无敌。吾久需豪杰，谁知眼前觌。回头顾裨将，斯人堪左翊。即日遣聘币，新安问其室。先生婉辞退，俦侣尚慄慄。次第察货财，未尝毫发失。归来国步移，扬州成瓦砾。高隐计不就，飘零思旧业。立谋谋必远，招伴伴争集。流亡望颜喜，官长下车揖。经营二十年，两淮元气植。后辈家渐润，先生囊转涩。闭户听歌咏，三径殊寂历。长君笃行人，乡闾声啧啧。寸心急孝养，时离两人膝。才名仲君大，座有四海客。而翁独重我，下榻还推食。白月芜城边，清樽老梧侧。中夜闻高言，客子忘愁疾。甲辰春正月，梅花开第宅。瓮瓮醇酒香，先生年六十。亲朋称兕觥，我亦拜父执。不作南山颂，平生聊短述。安得輶轩使，采风及此什。
赠汪秋涧
作者：吴嘉纪
朝代：明

秋涧九尺躯，双腕最有力。自称草野臣，提刀能杀贼。家破仇未报，亡命走江北。黄金买红袖，将身委声色。荒淫不得死，聊复弄笔墨。欧虞及颜柳，生气盈丈尺。时贤慕绝技，他乡且谋食。怀中一片心，到老无人识。
赠汪秋涧
作者：吴嘉纪
朝代：明
体裁：古风

秋涧九尺躯，双腕最有力。自称草野臣，提刀能杀贼。家破雠未报，亡命走江北。黄金买红袖，将身委声色。荒淫不得死，无聊弄笔墨。褚颜与黄董，生气盈绢幅。时贤慕绝技，他乡遂谋食。怀中一寸心，到老无人识。
赠汪耻人
作者：吴嘉纪
朝代：明
体裁：古风

伯劳悦飞燕，何必曾相依。才子怜同调，中怀知者稀。君不见南州王生死钱塘，妻子冻馁羁维扬。学陶居士赠钱帛，生死一朝归故乡。家人哭发丧，长跪谢居士。居士曰否否，感激我实繇汪子。汪子于王非故人，苍惶匍匐何苦辛。乃知生前结纳为知己，千载徒称雷与陈。
赠汪观澜先生时九十初度·其一
作者：吴嘉纪
朝代：明
体裁：古风

居爱大海滨，游爱广陵城。海大好钓鱼，城郭有交情。于中谁最密，二汪如琼英。迢迢就光采，每每费逢迎。客来贤父喜，僮仆扫中庭。曾参酒食多，分甘及友生。山雨过园林，石涧幽兰馨。醉饱卧檐下，棹船梦沧溟。
赠汪观澜先生时九十初度·其三
作者：吴嘉纪
朝代：明
体裁：古风

豪贤当代推，聘币及林薄。孰知孤云意，懒向尘氛托。开户横素琴，天地夜寥廓。月低竹影长，野风鸣老鹤。荣公逢仲尼，自述平生乐。逍遥阅岁时，歌咏清岩壑。翁适与同年，高趣还相若。
赠汪观澜先生时九十初度·其二
作者：吴嘉纪
朝代：明
体裁：古风

苍苍隋苑树，东风吹新鲜。气暄莺早至，树下飞翩翩。丈人悦良辰，披襟自开颜。坐石听寒涛，登楼见远山。健胜如少壮，人乃贺耄年。花底斑衣舞，松阴白日閒。皤然数老友，提壶来扣关。
赠汪观澜先生时九十初度·其四
作者：吴嘉纪
朝代：明
体裁：古风

苍穹好施予，吝惜惟光阴。自非天所笃，漫比石与金。众人各有身，众人各有心。瞿瞿众人内，翁独似临深。平楚旷茫茫，嵬然耸孤岑。击磬乱石中，灵者发清音。音清听弥远，躬厚庆易任。年寿不可量，酒浆徐徐斟。
赠汪长玉·其一
作者：吴嘉纪
朝代：明
体裁：古风

索居寡忻豫，薄言访亲故。扁舟入残荷，左右滴清露。人来宿鹭起，苇尽旷野曙。早岁识伊人，乐与同旦暮。寒暄时向往，鬒发白道路。淮村月照花，海岸鸡鸣树。幽兴人不知，长河自来去。
赠汪长玉·其三
作者：吴嘉纪
朝代：明
体裁：古风

堂上急糗糒，雪里上江船。行行遇疾风，舟覆波浪间。失足蛟龙悦，负米神鬼怜。入水复出水，身体获安全。天日重照曜，于今已十年。谁知更生者，崇德志益坚。周行夷且长，独往方慨然。
赠汪长玉·其二
作者：吴嘉纪
朝代：明
体裁：古风

靡靡众情内，长者如鸣琴。古调清且和，感人亦何深。世俗不相识，遗身在幽林。泉石须偃仰，时运有升沉。尝闻乡里间，亲交颂徽音。远岫跂足望，春风吹衣襟。钟君可为师，安用被华簪。
赠潜川汪陶庵
作者：吴嘉纪
朝代：明
体裁：七言律诗

武陵今日是潜川，中有陶庵称最贤。种树那知衰老至，入山独在乱离前。客稀涧户朝调鹤，酒醒松窗夜听泉。应笑当年同隐者，漫将名姓被人传。
赠王于蕃新婚·其一
作者：吴嘉纪
朝代：明
体裁：古风

颎颎双蜡烛，深深照洞房。房中何所有，绣幕烂生光。幕上绣何物，黄鹄白鹭紫鸳鸯。菰茭漾水碧如拭，入户彷佛荷花香。夜久烛影低，鹭翔鹄举争馀辉。渚边独有鸳鸯懒，只是贪眠不好飞。
赠王于蕃新婚·其三
作者：吴嘉纪
朝代：明
体裁：古风

宵清月入牖，香垆几案间。东垆名合欢，西垆名博山。铜质年深类周鼎，冶师技巧如鲁班。垆中火正红，妇西爇香郎在东。缭绕双烟成一气，但随罗袂不从风。
赠王于蕃新婚·其二
作者：吴嘉纪
朝代：明
体裁：古风

林青树气暄，枝上名花开。晓色沾濡夜来露，初芳雅艳无纤埃。凡蝶不敢栖，游蜂飞徘徊。闺中女儿始为妇，妆成阶下看花来。看花来，折在手。把向玉镜比容颜，新妇新花相似否。
赠程云家时四十初度·其一
作者：吴嘉纪
朝代：明
体裁：七言律诗

寂寞残生懒问天，蓬门艺植谢人怜。白衣客到黄花里，皂帽翁歌碧海边。钓弋野情临水静，贱贫交态比金坚。鸡鸣鹊噪东淘路，相慰相寻已十年。
赠程云家时四十初度·其三
作者：吴嘉纪
朝代：明
体裁：七言律诗

梧枝禽向竹枝翔，暮色凄凄天雨霜。入户销忧桑落在，开轩兀坐菊英香。也知胶漆为同类，不信雷陈肯异乡。昨夜扁舟吾访汝，月明新雁下南梁。
赠程云家时四十初度·其二
作者：吴嘉纪
朝代：明
体裁：七言律诗

凛凛飓风啼老鸦，悲秋谁不鬓毛华。漫嫌景晏身逾老，且喜年丰酝可赊。远水渚前枫落叶，斜阳堤上客思家。招来痛饮复携手，万里醉看芦苇花。
赠程云家时四十初度·其五
作者：吴嘉纪
朝代：明
体裁：七言律诗

咏歌淮水楚云东，词赋翻因转徙工。黑夜谁能知锦绣，青毡只欲老英雄。舞闻村树鸡声起，读借邻家烛影红。前哲姱修多若此，天涯不用恨途穷。
赠程云家时四十初度·其六
作者：吴嘉纪
朝代：明
体裁：七言律诗

不求簪组但怀镡，节孝传家恩怨深。云际飞龙岂知己，潮边精卫是同心。只今四十齿犹盛，空对蹉跎杯自斟。煦煦春晖劳梦想，生辰涕泗一沾襟。
赠程云家时四十初度·其四
作者：吴嘉纪
朝代：明
体裁：七言律诗

辛勤颇为稻粱谋，少壮光阴付旅愁。杖履几时离斥卤，耰锄常悔别园丘。松林石涧鹤雏聚，茆屋柴门江水流。更说炼丹峰似画，终须偕伴晚年游。
赠程隐庵·其一
作者：吴嘉纪
朝代：明
体裁：古风

晚年厌奔竞，命驾归林丘。汲水煮山荈，闻君弹海鸥。海水何荡荡，鸥鸟何修修。无心波浪间，南北东西游。夙昔望溟渤，风景不销忧。今日弦指际，顿觉此生浮。葭芦可以栖，雁鹜可以俦。机虑澹已尽，馀生复何求。
赠程隐庵·其三
作者：吴嘉纪
朝代：明
体裁：古风

有时内两手，抵死弦不挥。怕遭俗人赏，甘忍终日饥。湜湜罗浮路，菰茭鹭鸶飞。自抱绿绮琴，远寻白板扉。向我奏古调，思情何依依。岂不惮辛苦，知音古今稀。西山有樵径，东海有渔矶。愿言谢尘网，从子歌采薇。
赠程隐庵·其二
作者：吴嘉纪
朝代：明
体裁：古风

轸回调忽变，庭户阴濛濛。无端幽涧泉，鸣我茆屋中。四壁飕飕寒，又复闻风松。风松散烦嚣，涧泉澄心胸。半生慕岩栖，兹役何时从。馀音听未毕，起望江上峰。浮云为君尽，峦岫青巃嵷。
赠程飞涛·其一
作者：吴嘉纪
朝代：明
体裁：古风

末俗矜繁华，众人悦雷同。城中与四方，相效何时穷。广陵侈尤甚，巨户如王公。食肉被纨素，极意媚微躬。欢乐成悯愚，不幸财货丰。我爱程仲子，矫矫鱼盐中。春草野萋萋，中有幽兰丛。何以别气味，君试临清风。
赠程飞涛·其二
作者：吴嘉纪
朝代：明
体裁：古风

种树城郭内，喈喈啼春禽。昆弟何容与，彷佛栖山林。良辰集朋俦，绿酒花下斟。月来失暝色，洒洒舒胸襟。君情复何向，高梧与鸣琴。举手弄素丝，开轩受清阴。清阴荫连枝，素丝娱知音。
赠苏羽苍
作者：吴嘉纪
朝代：明
体裁：古风

白岳汪耻人，占籍古维扬。四方结交客，首重苏羽苍。羽苍家湖滨，耕钓养高堂。此生遇贤母，幸不以孝彰。岁晏访汪生，满院梅花香。见我如旧识，倾倒樽罍旁。意气各有感，端不为文章。临别指瓶庵，今夜当联床。日暮竟不至，寒月光茫茫。
赠赵雷文仪部·其一
作者：吴嘉纪
朝代：明
体裁：七言律诗

丰饶自古说江淮，此日惟闻泽雁哀。莫叹疲民全少力，须知长者善临财。东风扇野销霜雪，好雨当春换草莱。贾舶商船歌颂起，一河清水伯开来。
赠赵雷文仪部·其二
作者：吴嘉纪
朝代：明
体裁：七言律诗

自惭蓬鬓日东西，又值邗关花满枝。糊口尘泥应到老，置身佣保久相宜。舟航接尾潮生夜，歌吹无声月白时。袁虎开襟聊咏史，清音却被谢公知。
赠郝羽吉
作者：吴嘉纪
朝代：明
体裁：古风

歙州有静者，卓卓自高蹈。生即遇平世，亦不弃耕钓。十年客东海，呼我为同调。新茗折足铛，残荷秋水棹。两人夜不倦，片月时相照。高秋忆敬亭，一杖去登眺。醉题泉石遍，醒爱须眉少。更欲买山隐，不使巢由笑。
赠郡伯崔莲生先生·其一
作者：吴嘉纪
朝代：明
体裁：七言律诗

薜衣芒屦老槃阿，击剑观书只啸歌。海岸芦花空荏苒，柴门草色孰来过。亦知广厦阶庭近，偏是贫家雨雪多。自分苦寒同竹木，何期今日值阳和。
赠郡伯崔莲生先生·其二
作者：吴嘉纪
朝代：明
体裁：七言律诗

淮南才见驻车轮，十邑弦歌俗一新。久识文翁能造士，谁知杜母更临民。花开城郭禽声啭，秫熟村庄酒味醇。饱食醉讴千万户，先生笑看太平人。
赠郡伯金长真先生二首·其一
作者：吴嘉纪
朝代：明
体裁：古风

在昔二千石，尝闻刘宠贤。当其别会稽，朱轓谁攀援。耶溪与山阴，老生来翩翩。余亦草茅士，钓鱼东海边。时遭乡里笑，懒扣诸侯门。明公莅吾郡，雨下乾旱天。岁丰鸡犬静，闾阎多晏眠。奈何弃此去，恩泽惟一年。薜衣裘马际，藜杖冰雪间。今日远相送，自愧无大钱。
赠郡伯金长真先生二首·其二
作者：吴嘉纪
朝代：明
体裁：古风

永叔啸歌处，山上忽有堂。我公多好怀，于此来彷徉。绿樽对遥屿，座客吟短章。岂惟山泽荣，士气亦已扬。谁知五色凤，欲栖千仞冈。德音虽未遐，瞻顾违辉光。我来新宇下，三山跂足望。自无双羽翼，安得共翱翔。华栋明云岫，佳词唱酒航。异日思遗爱，郭外荷花香。
赠里人吴秀芝
作者：吴嘉纪
朝代：明
体裁：古风

安丰老布衣，足不入市肠苦饥。迂阔屡遭亲戚笑，谁复慇勤过我扉。奇哉里人吴秀芝，卖米桥头生业微。不读诗书形体陋，何独于我情依依。童子朝出负米归，童子暮出负米归。升斗釜石弗违我，有钱无钱无不可。贫家男女十四口，不后四邻举烟火。今年海边年又凶，谋生计拙故乡中。去年米钱偿未足，尔更愀然伤我穷。人籴只授江右白，吾赊独与桃花红。桃花米熟香甑釜，痴儿食饱忽起舞。失意如吾何足论，高情似尔堪比数。君不见濑水与沙丘，伍员韩信饿欲死，世人不顾英雄愁。授餐铁笛渔竿侧，千古唯闻二女流。
赠金鸣甫
作者：吴嘉纪
朝代：明
体裁：五言律诗

隐者满山谷，此翁偏在城。常看邻树影，不断煮茶声。一任往来热，独留庭户清。荷竿如我辈，始肯下阶迎。
赠陆悬圃·其一
作者：吴嘉纪
朝代：明
体裁：古风

水云深荻花，望君长相思。今夕是何夕，道途携手时。顾盼各涕下，君老吾更衰。蓬蒿销志气，慷慨亦徒为。地主悦宾客，玉佩出罗帏。歌声何婉转，舞袖复蕤蕤。纷纭朱颜中，白发人徘徊。忽惊君在眼，心胸豁然开。冰虫不向日，蓼虫不嗜葵。或泣或愉悦，我心惟君知。
赠陆悬圃·其二
作者：吴嘉纪
朝代：明
体裁：古风

山泉流到涧，滋味还相同。李杜韩苏后，吾曹气颇雄。何心冀名世，哀怨写心胸。鄙人安足言，君文亦已工。靡靡草茅内，肃肃挺孤松。谁知握毛颖，不若佩吴钩。毛颖困豪杰，吴钩报恩雠。寒野月黯黯，老木风飕飕。草殷敌人血，腰悬雠家头。平尽世间路，弦歌从君游。
赠陆老人建之
作者：吴嘉纪
朝代：明
体裁：古风

偶然行乐沧海东，救病十年囊底空。小儿谁不知名字，贫士尝闻称此翁。深巷衡门隐尘市，閒种梅花醒沽醴。梅开月出吟自高，醴熟朋来笑弗止。葛巾竹杖芰荷衣，襟怀何处不忘机。无情白雪生双鬓，顿使先生忆故扉。
赠鲍节妇二首·其一
作者：吴嘉纪
朝代：明
体裁：古风

南梁乌，为巢树上生尔雏。树下寡妇心怆然，纺绩日暮炊无烟。市来饼饵那足茹，饲却娇儿遗却女。冰坚雪厚旧难过，眼前黄口何时大。
赠鲍节妇二首·其二
作者：吴嘉纪
朝代：明
体裁：古风

南梁乌，乌老小乌来反哺。巢高翅弱飞不起，南梁孝子爱杀尔。山松青青溪水长，母年六十身体康。酒馔朝昏盈豆甒，阿母举匕泪如雨。东林荼蓼西蔗枝，今日甘芳昨日苦。
赠黄秀楚·其一
作者：吴嘉纪
朝代：明
体裁：古风

夫子何洒洒，性不受羁绊。皎如清秋鹄，缓翼游天汉。襟度近侪偶，困者失惋叹。复如琬液味，令人愁自散。粳香邵伯田，竹翠蕃釐观。晚岁乐家园，慵歌白石烂。独有杯中物，一宵不能断。大雪满淮南，着屐登高岸。折得岭头梅，归来插几案。细君醪已漉，斟酌夜同看。
赠黄秀楚·其二
作者：吴嘉纪
朝代：明
体裁：古风

求坚必须石，求溓必须漆。客中逢胜引，依倚过时日。寸心昔已知，交态久益密。孤烛秋照人，啼螀雨入室。亲昵在眼中，顾盼惟恐失。与君俱迟暮，手应疏卷帙。苦吟自不辍，嗜饮吾堪匹。瓯香茗若兰，瓮浊浆如蜜。醉醒情谁慰，寒暄户屡出。安得共买田，种茶兼树秫。
车笠词赠汪左严
作者：吴嘉纪
朝代：明
体裁：古风

君乘车，相逢道左背君趋。我戴笠，道左相逢就我揖。背君君不怨，就揖色何温。设醴劝我饮，炊黍授我餐，还愁稍失故人欢。顽铁自谓坚，懒入金炉冶。贫贱不骄人，今日为长者。
辛亥孟夏二十八日三兄嘉经归葬东淘
作者：吴嘉纪
朝代：明

二兄呼五弟，荷锄随我发。尔我将老死，应收三弟骨。行行见废墟，荆棘何翳郁。饥鸢啄狸骼，野蔓牵人膝。二十八年来，始有家人迹。朽榇在何处，形骸杂土木。肢体拾容易，砂砾乱爪脊。拨剔到天暝，全躯乃无缺。呜呼甲申岁，兄祸生仓卒。身饱强横手，命尽少壮日。官长来相视，行路色惨戚。磊磊仇人头，指日白刃割。哀笳忽四起，铁骑来万匹。野积战士尸，城流杀人血。群凶出狱门，亦各操鈇钺。依倚猛虎区，见者咸竦栗。饮恨归去来，待时卧蓬筚。次男名瑶琴，襁褓兄爱惜。众谋立为嗣，此支庶不歇。四岁离所生，命仰伯母活。不悟大人心，怜女不怜侄。绮襦拥外孙，儿也足无袜。弱肤受风霜，氋发丛虮虱。惫极走还归。持抱生母泣。我时实贫窘，寸心与谁说。今年儿齿壮，摧残膺疢疾。媒妁不议婚，徭役长被责。敢望吾宗大，仍愁兄祀绝。冤魂久飘零，今日就窀穸。薆薆乡树近，沃沃水茭碧。死者抱痛眠，生者吞声哭。报仇事已矣，斜阳遍阡陌。
辛亥孟夏二十八日三兄嘉经归葬东淘
作者：吴嘉纪
朝代：明
体裁：古风

二兄呼五弟，荷锄随我发。尔我将老死，应收三弟骨。行行见废墟，荆棘何翳郁。饥鸢啄狸骼，野蔓牵人膝。二十八年来，始有家人迹。朽榇在何处，形骸杂土木。肢体拾容易，砂砾乱爪脊。拨剔到天暝，全躯乃无缺。呜呼甲申岁，兄祸生仓卒。身饱强横手，命尽少壮日。官长来相视，行路色惨戚。磊磊雠人头，指日白刃割。哀笳忽四起，铁骑来万匹。野积战士尸，城流杀人血。群凶出狱门，亦各操鈇钺。依倚猛虎区，见者咸竦慄。饮恨归去来，待时卧蓬荜。次男名瑶华，襁褓兄爱惜。众谋立为嗣，此支庶不歇。四岁离所生，命仰伯母活。不悟大人心，怜女不怜侄。绮襦拥外孙，儿也足无袜。弱肤受风霜，氋发丛虮虱。惫极走还归，持抱生母泣。我时实贫窘，寸心与谁说。今年儿齿壮，摧残膺疢疾。媒妁不议婚，徭役长被责。敢望吾宗大，仍愁兄祀绝。冤魂久飘零，今日就窀穸。薆薆乡树近，沃沃水茭碧。死者抱痛眠，生者吞声哭。报雠事已矣，斜阳遍阡陌。
过东亭访趾振招同以宾松弟集饮垆头
作者：吴嘉纪
朝代：明
体裁：七言律诗

历遍奇寒到水涯，荒城树树正栖鸦。西风访友成良夜，明月先人在酒家。身接醉醒忘老病，客如冰雪尽幽遐。偶然得聚离群后，纵有羁怀莫漫嗟。
过兵行
作者：吴嘉纪
朝代：明
体裁：古风

扬州城外遗民哭，遗民一半无手足。贪延残息过十年，蔽寒始有数椽屋。大兵忽说征南去，万马驰来如疾雨。东邻踏死三岁儿，西邻掳去双鬟女。女泣母泣难相亲，城里城外皆飞尘。鼓角声闻魂已断，阿谁为诉管兵人。令下养马二十日，官吏出谒寒慄慄。入郡沸腾曾几时，十家已烧九家室。一时草死木皆枯，昨日有家今又无。白发夫妻地上坐，夜深同羡有巢乌。
过史公墓
作者：吴嘉纪
朝代：明
体裁：七言律诗

才闻战马渡滹沱，南北纷纷尽倒戈。诸将无心留社稷，一抔遗恨对山河。秋风暮岭松篁暗，夕照荒城鼓角多。寂寞夜台谁吊问，蓬蒿满地牧童歌。
过孙园
作者：吴嘉纪
朝代：明
体裁：五言律诗

北郭繁华里，閒园人不知。野荷入门长，堤柳向亭垂。老圃收桑葚，邻家唱竹枝。开樽因取醉，莺语夕阳时。
过弘济寺
作者：吴嘉纪
朝代：明
体裁：五言律诗

钟声闻谷口，胜地试攀跻。白日无尘事，长风净石堤。潮翻沙浦小，山压寺檐低。坐对娑罗树，鸧鹒不住啼。
过徐次源古香堂
作者：吴嘉纪
朝代：明
体裁：古风

幽居近廛市，门巷蓬蒿生。闻有抱琴客，主人披衣迎。天寒雪已霏，篱菊吐黄英。晚节真可赏，浊醪相对倾。薄醉因止宿，团团海月明。
过徐经白幽居二首·其一
作者：吴嘉纪
朝代：明
体裁：五言律诗

草路行人少，蓬门野色閒。吟诗过白日，避世驻红颜。疏牖羲皇意，陈醪琥珀殷。自然拚一醉，借宿竹阴间。
过徐经白幽居二首·其二
作者：吴嘉纪
朝代：明
体裁：五言律诗

芳菲悭卤壤，芍药盛徐家。岁岁春将暮，丛丛自发花。我来思赏玩，艳色已泥沙。荣日无人问，君应起叹嗟。
过懒云斋看梅主人因留茗酌同鸿宝丽祖赋
作者：吴嘉纪
朝代：明
体裁：七言律诗

偶踏晴光过此园，梅花树树放初繁。半空落日如沈水，几片寒云欲入门。座上心魂依淡漠，香中烟火煮泉源。高言未了东风至，吹出清泠月一痕。
过江汉纬寓园分韵
作者：吴嘉纪
朝代：明
体裁：五言律诗

维舟便入门，草路似山村。树色侵荒野，莺声聚废园。幽人此偃息，酒店隔墙垣。漫漫邗沟水，相寻一笑言。
过江象贤寓斋看梅不值闻昨夜同方丽祖理弦梅下
作者：吴嘉纪
朝代：明
体裁：古风

雨歇幽人出门去，落落閒却老梅树。客来领此一庭云，彷佛梦入西溪路。闻君偕友坐花阴，弹出空山风雨音。馀音凄绝应难散，我向乱枝深处寻。日暮阶除归冻雀，主人不至庭漠漠。参差花影上衣飞，想因昨夜弦催落。
过漂母祠
作者：吴嘉纪
朝代：明
体裁：五言律诗

薄劣淮阴市，凄凉漂母祠。画衣纷藓迹，绣幔网虫丝。进食调饥处，哀人受侮时。高情台下水，千载碧漪漪。
过程临沧山阁看梅·其一
作者：吴嘉纪
朝代：明
体裁：五言律诗

主人爱种植，城市有烟霞。梅放来登阁，窗开正对花。林风摇坐雀，藓石啄饥鸦。万户笙歌里，冰霜自一家。
过程临沧山阁看梅·其三
作者：吴嘉纪
朝代：明
体裁：五言律诗

阁上春光始，园中逸兴赊。一城啼曙鸟，四序有名花。兄弟无多客，招寻必煮茶。婆娑此林麓，每到似还家。
过程临沧山阁看梅·其二
作者：吴嘉纪
朝代：明
体裁：五言律诗

闻说罗浮胜，春来到处花。云中流涧水，雪里住人家。客路缠饥冻，衰年堕齿牙。只思扶杖去，卜筑问桑麻。
过程临沧山阁看梅·其四
作者：吴嘉纪
朝代：明
体裁：五言律诗

春风怀故里，溪水绕圆沙。漏屋谁添草，寒梅又发花。檐低枝上下，月出影横斜。满目芳菲意，伤心不在家。
过郝乾行青葵园·其一
作者：吴嘉纪
朝代：明
体裁：五言律诗

深户巷中闭，雨多生藓苔。客来家酝熟，君指玉兰开。光采分临牖，芬馨下入罍。奈何此嘉树，顾盼转徘徊。
过郝乾行青葵园·其三
作者：吴嘉纪
朝代：明
体裁：五言律诗

此身忽自励，题墅曰青葵。履豫常怀惧，方荣已念衰。暄暄春去叶，濯濯露盈枝。节序何妨晚，寒松与尔期。
过郝乾行青葵园·其二
作者：吴嘉纪
朝代：明
体裁：五言律诗

适远人无着，追欢夜亦良。弦歌因信宿，酒茗即家乡。瓦盎栽丛蕙，铜垆爇妙香。木瓜花欲放，贤主又移床。
过郝乾行青葵园·其五
作者：吴嘉纪
朝代：明
体裁：五言律诗

夜话复谁共，门生吴彦怀。烛灯冷林薄，风雨撼江淮。海水月流野，荻花霜覆阶。别离几十载，君不忘荒斋。
过郝乾行青葵园·其六
作者：吴嘉纪
朝代：明
体裁：五言律诗

但得羲皇意，宁须山水居。啼林无俗鸟，连屋有遗书。孤咏声情苦，高眠应接疏。故人芳躅在，念子颇相如。
过郝乾行青葵园·其四
作者：吴嘉纪
朝代：明
体裁：五言律诗

秋色更堪爱，去年余在家。清明锄黑壤，篱落种黄花。今日人携锸，春风菊长芽。栽培聊共尔，不恨滞天涯。
过金山寺·其一
作者：吴嘉纪
朝代：明
体裁：七言律诗

屡向征途见此山，兴来维艇一跻攀。忽开襟抱鱼龙际，况载樽罍水石间。吴楚千年流白日，风尘半世损朱颜。留云亭上人微醉，坐看江帆暮往还。
过金山寺·其二
作者：吴嘉纪
朝代：明
体裁：七言律诗

雨后山清钟磬新，松窗栖宿白鸥亲。江云飞近郭公墓，海月荡来扬子津。驰骋于今无马路，兴衰不问有渔人。谁知胜地仍擐甲，鸣角呜呜怆客神。
过鉴空和尚故居·其一
作者：吴嘉纪
朝代：明
体裁：七言律诗

杖藜及户转徘徊，相识缁流隔夜台。皓月当头怀往昔，残经离手委尘埃。成林碧树皆亲种，遍地黄花只自开。栖鸟不知人已去，钟鸣各认旧枝来。
过鉴空和尚故居·其二
作者：吴嘉纪
朝代：明
体裁：七言律诗

溪边从此笑言稀，独往孤云背落晖。浮世同为行客舍，禅林但见故人衣。欲知遗教花仍坠，应念馀生露未晞。我挟俗情空顾盼，悬灯虚室暮辉辉。
过钟山下
作者：吴嘉纪
朝代：明
体裁：古风

兹山大江南，形势何雄特。万树隐蟠虬，四序葱葱碧。常怀山上云，今作山下客。绻绻路人语，晖晖崖日夕。胜地纵抟爪，半天棱瘦脊。但见下牛羊，不逢旧松柏。乾坤遭燬铄，祸害及木石。暮角受降城，寒潮瓜步驿。渡江吾迟迟，回首泪沾臆。
过露筋祠
作者：吴嘉纪
朝代：明
体裁：五言律诗

湖日映藤萝，荒祠舣棹过。狂澜声滚滚，遗像骨峨峨。蘩藻当门绿，鸳鸯隔树多。皮肤生不重，利喙欲如何。
过韩侯钓台
作者：吴嘉纪
朝代：明
体裁：五言律诗

放艇来为客，登台独吊韩。少年从古恶，废水至今寒。芳草怜人过，残碑背市看。我穷谁顾盼，也把一渔竿。
还家二首·其一
作者：吴嘉纪
朝代：明
体裁：古风

近海无淡水，唯冰淡且洁。天地不冱寒，清浊何繇别。纷吾返故林，穷冬雨泽绝。兀兀野桑枯，飕飕飓风发。河伯喜人归，一夜水生骨。渔艇成阻滞，狐狸竞驰越。家人向河笑，击伐兼抱挈。千片光晶茔，一堂气凛冽。闭门煮月团，贫家岁堪卒。
还家二首·其二
作者：吴嘉纪
朝代：明
体裁：古风

夷吾困穷日，分金感叔牙。叔牙适有金，交情安足誇。不见汪伯子，债主纷如麻。颦蹙出见人，西风吹雪花。客路一相遇，怪我鬓发华。囊中称贷钱，视之如泥沙。脱赠岂必多，我已得还家。迷云楚天雁，绕树隋宫鸦。报德空有怀，川原白日斜。
远村即事
作者：吴嘉纪
朝代：明
体裁：古风

半夜狂雨声，未尝须臾默。荒茫千里波，中无一草绿。墅墅昼无人，家家舟出屋。野人筋力疲，归来如槁木。炊烟煮新雨，难止痴儿哭。饥馁水声中，无地寻穜稑。海上干戈后，此意向谁告。
远村吟
作者：吴嘉纪
朝代：明
体裁：古风

城郭兵火后，见者伤萧然。吁嗟此远村，谁知尤可怜。居民落日下，往往无炊烟。不能支旦暮，况频遭凶年。土田喜赠人，宅舍时弃捐。无处不榛艾，有邻皆乌鸢。一二旧主人，为人方种田。
迟汪虚中
作者：吴嘉纪
朝代：明
体裁：五言律诗

曾指一园梅，花时当再来。临溪扃竹户，对月煮春醅。良夜今如此，南枝已尽开。蹇驴策何处，不踏陋轩苔。
送为宪归里
作者：吴嘉纪
朝代：明
体裁：五言律诗

失意共为客，君先归海隅。羁愁今夜倍，乡梦一时孤。野艇钟前发，村醪雪上沽。去留俱抱冷，裘敝莫怀吾。
送乔东湖之吴门·其一
作者：吴嘉纪
朝代：明
体裁：古风

出门忽大笑，雪尽见青山。挂席东风来，浦禽鸣关关。草木带行李，春晴无丑颜。前路游趣佳，掉头海岸远。岸上饭牛人，离群日欲晚。
送乔东湖之吴门·其三
作者：吴嘉纪
朝代：明
体裁：古风

吴会何氛氲，太湖春二月。梅花八十里，水上悬积雪。君来开正满，昼静香共发。俗人不可携，树枝谁最好。绿萼酒店花，黄发岷峨老。
送乔东湖之吴门·其二
作者：吴嘉纪
朝代：明
体裁：古风

稽古秃两鬓，踟蹰苇花洲。碌碌腐儒冠，何如渔父舟。夜随鸥鹭宿，时与商贾俦。不则佣保间，筋力受人餐。高吟思友诗，不弱梁伯鸾。
送乔孚五北上·其一
作者：吴嘉纪
朝代：明
体裁：七言律诗

两家茆舍一清溪，同日归来手重携。积水苇花方掩映，秋风蓬叶又东西。交稀自结王生袜，岁晏谁遗范叔绨。骑马看山兼望远，川原斜日暮凄凄。
送乔孚五北上·其三
作者：吴嘉纪
朝代：明
体裁：七言律诗

及至河流向海奔，狂澜已没几千村。陈潘此日存遗迹，淮泗何人问水源。吹律谷边春意在，黄金台上布衣尊。怀中计画分明甚，七邑馀民待一言。
送乔孚五北上·其二
作者：吴嘉纪
朝代：明
体裁：七言律诗

秦邮邵埭去经过，极目飞飞鸥鹭多。水上饥寒销赤子，淮南井邑贮黄河。转输久废公家藏，劳苦常闻役者歌。今日堤成明日溃，空令藿食泪滂沱。
送乔孚五北上·其四
作者：吴嘉纪
朝代：明
体裁：七言律诗

披裘谁是汝同心，浩月当头酒满斟。邹衍逢时成住事，荆轲醉处一长吟。年凶乞米关河远，身老辞家岁月深。又值蓟门霜雪至，纷纷云雁有哀音。
送人归黄山
作者：吴嘉纪
朝代：明

入云山路碧重重，归去追随石户农。几亩秫田今有主，一间茅屋在何峰。烟崖芝草衰年采，雪岭人樵落日逢。怅望浮丘踪迹远，炼丹台上倚青松。
送人归黄山
作者：吴嘉纪
朝代：明
体裁：七言律诗

入云山路碧重重，归去追随石户农。几亩秫田今有主，一间茆屋在何峰。烟崖芝草衰年采，雪岭樵人落日逢。怅望浮丘踪迹远，鍊丹台上倚青松。
送何龙若·其一
作者：吴嘉纪
朝代：明
体裁：古风

无事坐溪上，青天度白云。光采殊可揽，聊与尽殷勤。如何赏弄怀，倏忽思纭纭。关山妒良会，举步即离群。影散悲落叶，心焦近燔薰。路侧恋亲昵，斑骓鸣夕曛。
送何龙若·其二
作者：吴嘉纪
朝代：明
体裁：古风

鴐鹅下田间，饮啄同鸴鸠。洲渚怡野性，顾盼以遨游。得展聚会情，翻因稻粱谋。大风催劲翮，将举复夷犹。去程方汗漫，感子念旧俦。旧俦欲安适，桑柳趣悠悠。非惟毛羽小，心实好林丘。
送公调归白门
作者：吴嘉纪
朝代：明
体裁：古风

断岸芦花下，是君明日舟。清溪秋水前，是予明日愁。明日果然别，无计暂淹留。忆昔丽媛篇，酬唱两不休。半榻雨风聚，一月性情谋。讵意海风恶，令君怀故楼。故楼淮水上，秋色正清幽。江长枫摵摵，月冷雁啾啾。两桨掉其中，归人复何求。独有同怀友，寂寥海上洲。
送分司汪芾斯先生归钱塘·其一
作者：吴嘉纪
朝代：明
体裁：七言绝句

帆前苇下雁声悲，回首东亭夕照时。何日鸣琴重到此，海鸥堤柳最相思。
送分司汪芾斯先生归钱塘·其三
作者：吴嘉纪
朝代：明
体裁：七言绝句

颇无刁斗近穷檐，还喜输公役不添。露水初乾斫新草，强梁子弟各烧盐。
送分司汪芾斯先生归钱塘·其二
作者：吴嘉纪
朝代：明
体裁：七言绝句

黄花每入讼庭开，今岁花开人已回。蟋蟀自吟门馆静，分明秋月为谁来。
送分司汪芾斯先生归钱塘·其四
作者：吴嘉纪
朝代：明
体裁：七言绝句

范公堤西田父歌，飞得蝗来不吃禾。雨满池塘蒲叶嫩，家家门外鸭儿多。
送刘希岸归吕四场·其一
作者：吴嘉纪
朝代：明
体裁：七言律诗

南梁南去可移情，处处芦洲有雁声。半亩卧云怀旧业，一舟如月在归程。寒宵绿酒须盈盏，邻榜黄金任满籯。山驿梅花海岸雪，令君诗思峭然清。
送刘希岸归吕四场·其三
作者：吴嘉纪
朝代：明
体裁：七言律诗

逸兴应知中路增，紫狼碧汉树层层。偕僧松壑霁浮棹，乞火竹垆寒煮冰。万里潮声江海合，千寻石路杖藜登。何当共宿翠微里，夜半开门看日升。
送刘希岸归吕四场·其二
作者：吴嘉纪
朝代：明
体裁：七言律诗

何能更一降纯阳，风景翛翛吕四场。天际白云人盼望，水边玄鹤自翱翔。两三邻舍蒹葭住，五百程途雨雪长。去去酒钱安用数，流霞早已熟仙乡。
送刘希岸归吕四场·其四
作者：吴嘉纪
朝代：明
体裁：七言律诗

树上烟霜鸣晓鸡，灯前机杼忆山妻。如萍如梗有何事，一载一回寻旧栖。拥棹远看村霭霭，出门犹记草萋萋。欢颜想见到家日，竹径茅檐黄口啼。
送友
作者：吴嘉纪
朝代：明
体裁：古风

缓急尔何赖，道旁皆懦夫。分明跨下走，相视惟踟蹰。枯罂思酒浆，空掌思干将。干将令怨平，酒浆使愁忘。二物不能得，棹船去避雠。坚钢忽绕指，翔鹰聊变鸠。鸠鸣前村晚，细雨开梨花。行人欲借宿，谁是鲁朱家。
送友人
作者：吴嘉纪
朝代：明
体裁：古风

丈夫未得志，庸愚竞相嗤。不能一刻耐，拔剑去天涯。数日苦留君，多应未深思。聚既无一可，何须不别离。舟车逐孤影，慷慨当路歧。燕梁与吴楚，从此将何之。朝廷大典兵，遣帅征遥陲。欲得工文士，壮彼军中辞。吾子今琳瑀，去作将军师。战伐倘未息，善自调渴饥。战伐倘既息，当无负须眉。
送友人入村
作者：吴嘉纪
朝代：明
体裁：古风

里人颜色厉如虎，吾人挟瑟归遥墅。墅前空水白畦畦，中有老屋待君栖。烟中一棹来何迟，荻影鸿音高下之。寒阡归尽负薪叟，日夕孤村少携手。小楼月出村欲曙，是君忆我高吟处。
送吴三剑宜·其一
作者：吴嘉纪
朝代：明
体裁：七言律诗

蓟门归马一声嘶，笑指隋堤车又脂。颜色偏增南北路，风光况值艳阳时。村家白堕消乡梦，驿馆仓庚啭树枝。歌醉不应求胜侣，卢沟桥畔草离离。
送吴三剑宜·其二
作者：吴嘉纪
朝代：明
体裁：七言律诗

黄花开遍古扬州，伯氏当时此北游。折柳又看难弟去，临觞祗益故人愁。迢迢霄汉违青眼，逐逐尘埃到白头。从此客途谁藉在，春风自揽敝羊裘。
送吴仁趾·其一
作者：吴嘉纪
朝代：明
体裁：五言律诗

二月秦邮路，蒲青荻长芽。湖波低落日，驿柳聚归鸦。风俗多渔父，闾阎半酒家。乡愁随处少，况乃值桃花。
送吴仁趾·其一
作者：吴嘉纪
朝代：明
体裁：七言绝句

凤凰台北路迢遥，冷驿荒陂打暮潮。汝放扁舟去怀古，白门秋柳正萧萧。
送吴仁趾·其二
作者：吴嘉纪
朝代：明
体裁：五言律诗

去年同送客，载酒入菰芦。松柏露筋庙，波涛甓社湖。春风几人别，暮雨一舟孤。明日盂城泊，知君忆老夫。
送吴仁趾·其二
作者：吴嘉纪
朝代：明
体裁：七言绝句

秋山绕郭尽堪游，莫宿城西孙楚楼。后夜酒醒思旧伴，乌啼残月不胜愁。
送吴仁趾北上
作者：吴嘉纪
朝代：明
体裁：古风

绝技自殊众，相知在寸心。渐离善击筑，交与荆轲深。含情对酒歌，悲来涕沾襟。今汝适燕市，市人听汝吟。祗愁异衷愫，夫岂无赏音。
送吴仁趾北上·其一
作者：吴嘉纪
朝代：明
体裁：古风

河干落月明，林木晨瑟瑟。揽衣欲何之，候已鸣蟋蟀。西北路如矢，丈夫门始出。鹯飞旷野低，马走金风疾。行人倏不见，空见长安日。
送吴仁趾北上·其三
作者：吴嘉纪
朝代：明
体裁：古风

鸟迹世无传，汝也攻篆刻。用刀金石间，只似用笔墨。驰骋见老态，聪明行古式。晋唐字屡变，末俗沿陋识。斯人李蔡后，书法一生色。
送吴仁趾北上·其二
作者：吴嘉纪
朝代：明
体裁：古风

长安盛公卿，锦衣动朝曦。毛褐不雷同，姓名翻易知。浮誉讵足恃，骄人未可为。平生卧芦苇，疏散如凫鹥。此乡应接多，且免寒与饥。
送吴仁趾北上·其四
作者：吴嘉纪
朝代：明
体裁：古风

黄山程仲子，抱琴亦北游。城郭粪壤飞，松风自飕飂。菊开试携手，不异栖林丘。入门思巢许，出门见王侯。京华可避世，何必五湖舟。
送吴仁趾归句曲
作者：吴嘉纪
朝代：明
体裁：七言绝句

幽居闻在翠微间，归去渔樵任往还。屋后鸥飞扬子水，门前月出大茅山。
送吴冠五还屯溪·其一
作者：吴嘉纪
朝代：明
体裁：五言律诗

客路夕阳低，逢君归旧溪。狂歌杯共把，无意手重携。石涧清人影，晴沙健马蹄。回头看荡子，皓首独栖栖。
送吴冠五还屯溪·其二
作者：吴嘉纪
朝代：明
体裁：五言律诗

此日新安路，千山雪正晴。浊醪香野店，独树候柴荆。过岭春禽语，临溪夜月明。往来与樵牧，款款故乡情。
送吴后庄归湾沚·其一
作者：吴嘉纪
朝代：明
体裁：古风

笼鸟不忘空，枥马不忘途。游子践霜雪，宁不怀旧庐。仆夫晨在门，惜伴留须臾。平生共欢乐，东西倏异居。昭昭西山月，流光及路衢。亲爱从此隔，怅望双飞凫。
送吴后庄归湾沚·其三
作者：吴嘉纪
朝代：明
体裁：古风

隐居在何处，乃在鱼盐中。邈哉于陵子，门户多清风。织布烦山妻，诗书娇女攻。姓名何用著，方将为人佣。汤汤黄河水，泥沙混濛濛。掉尾游其间，不须别鱼龙。
送吴后庄归湾沚·其二
作者：吴嘉纪
朝代：明
体裁：古风

忆昨君抱疴，携手在海徼。东篱菊正花，夜夜明月照。病起泪转滴，离群适远峤。良会固不常，其时年各妙。君今复罹疾，旅舍相慰劳。慰劳病稍苏，荒江问归棹。褰裳更送君，临水见老貌。浩浩东流水，逝波何时倒。叶落难上树，人老不再少。何如疾疢时，得共开口笑。
送吴眷西归长林
作者：吴嘉纪
朝代：明

孟夏雨初霁，海村桑叶肥。小麦蔪蔪秀，雉来麦上飞。怅然远游子，顾盼思岩扉。十年困马足，四体悬鹑衣。世态已阅历，长策莫如归。檗树无甘荫，冰壑无炎辉。从来高蹈士，不厌寒与饥。去去故山中，努力餐蕨薇。长林何处所，泉洁山秀峙。暧暧人烟际，灌木四五里。枝上老鸦多，春来各生子。子幼含哺劳，子大雌雄恃。恩勤虽已极，骨肉一巢里。此时垂白母，望远闾自倚。行路稍欲稀，夕阳半山紫。儿今远归来，无米亲亦喜。末语，非至性人谁能道出？
送吴眷西归长林四首·其一
作者：吴嘉纪
朝代：明
体裁：古风

孟夏雨初霁，海村桑叶肥。小麦蔪蔪秀，雉来麦上飞。怅然远游子，顾盼思岩扉。十年困马足，四体县鹑衣。世态已阅历，长策莫如归。檗树无甘荫，冰壑无炎晖。从来高蹈士，不厌寒与饥。去去故山中，努力餐蕨薇。
送吴眷西归长林四首·其三
作者：吴嘉纪
朝代：明
体裁：古风

老夫贫贱交，强半是君乡。兵甲阻来往，云峰苦相望。逢君问所思，十人九人亡。而翁最知我，墓已拱白杨。感念平生欢，不觉泪沾裳。自顾迟暮景，宛如斜日光。出门道无车，入门瓮无粮。何时磨镜去，一恸亡友旁。
送吴眷西归长林四首·其二
作者：吴嘉纪
朝代：明
体裁：古风

长林何处所，泉洁山秀峙。暧暧人烟际，灌木四五里。枝上老鸦多，春来各生子。子幼含哺劳，子大雄雌恃。恩勤虽已极，骨肉一巢里。此时垂白母，望远闾自倚。行路稍欲稀，夕阳半山紫。儿也远归来，无米亲亦喜。
送吴眷西归长林四首·其四
作者：吴嘉纪
朝代：明
体裁：古风

君家草堂前，种禾有山田。糗糒日不足，何尝无丰年。况复征赋急，村野正喧阗。里胥夜捉人，不问愚与贤。君试荷耰锄，邻里相往还。劬劳及农时，刈穫偿租钱。归来山月下，尽室情依然。虽无儋石储，庶得高枕眠。
送吴苍二归新安兼寄汪虚中扶晨于鼎文冶郑慕倩诸子
作者：吴嘉纪
朝代：明
体裁：古风

园中折花娱眼前，老翁结友许少年。少年开口易然诺，岂必士士皆轻薄。吴郎旧家子，饥困不受邻姥哀。负米常竭仲繇力，说诗远就匡鼎来。轩墀顾盼忽清绝，彷佛坐对西溪梅。鸳鸯爱水马爱路，昨日相逢今日去。劝尽村醨人转醒，停杯问汝往何处。刈了嘉禾田野閒，白云茆屋练江山。故人俱在山中住，泪滴船头送汝还。
送吴雨臣
作者：吴嘉纪
朝代：明
体裁：五言律诗

漠漠水烟里，看君一棹移。愁连苍海岸，别到白头时。离乱客何处，平生人不知。浮云无定迹，未敢问来期。
送周雪客北上·其一
作者：吴嘉纪
朝代：明
体裁：五言律诗

半年骑北马，两度向东安。缓急亲知少，关山道路难。浊醪凭自慰，长铗对人弹。又见悲风起，萧萧易水寒。
送周雪客北上·其三
作者：吴嘉纪
朝代：明
体裁：五言律诗

路遥夜不息，力尽涕难禁。榛莽愁饥虎，桑榆羡野禽。回肠催白发，空手急黄金。此日谁相赠，贫交一寸心。
送周雪客北上·其二
作者：吴嘉纪
朝代：明
体裁：五言律诗

渡江迷去路，下马问相知。林雨鸦归早，梅花酒熟时。愁人不得醉，欢会转成悲。多难无长策，徘徊空尔为。
送周雪客游新安
作者：吴嘉纪
朝代：明
体裁：五言律诗

三秋寻老友，千里去新安。地主云中候，天都马上看。蓬生黄帝灶，鹤唳吕公滩。登眺须扶醉，深山瀑布寒。
送孙八游金陵
作者：吴嘉纪
朝代：明
体裁：五言律诗

策杖游何处，江头虎踞关。春风醒别酒，落日照衰颜。恸哭荆榛里，题诗戎马间。齐梁任凭吊，不用对钟山。
送孙无言之吴门·其一
作者：吴嘉纪
朝代：明
体裁：六言诗

桂楫蒲帆受风，金阊遥指云中。吴侬舂处须问，今日谁为伯通。
送孙无言之吴门·其二
作者：吴嘉纪
朝代：明
体裁：六言诗

姑苏台上乌啼，远客登临杖藜。越艳吴姬不见，西江月为谁低。
送孙无言令弟象五游汝南
作者：吴嘉纪
朝代：明
体裁：五言律诗

未见诗书贱，为商岂自轻。欲称真学者，不敢后谋生。白月孤帆影，黄河一雁声。知君对犹子，时有忆兄情。
送孙豹人·其一
作者：吴嘉纪
朝代：明
体裁：古风

眼暗我行路，头白君问津。同是衣食计，天涯成老人。咫尺会面难，况隔晋舆秦。寻常一壶酒，斟酌情倍亲。瘦马饥嘶野，枯蓬转入尘。离别何足道，悲君多苦辛。
送孙豹人·其二
作者：吴嘉纪
朝代：明
体裁：古风

关河霜月在，槭槭黄叶飞。雁行傍游子，西风凋布衣。岂不惮行役，同气人久违。下鞍逢菊花，香醴慰渴饥。晚岁骨肉重，家贫聚会稀。鄙人有老兄，来朝亦东归。
送屈翁山之白门·其一
作者：吴嘉纪
朝代：明
体裁：古风

有客入门来，不识客何人。长跪问姓字，是我平生亲。吴云与粤梅，相见有何因。复问离居日，庭草二十春。庭草绿又黄，我耄君齿强。会晤只须臾，喜极生悲伤。江涛低遥岫，矶雪压野航。不知从此去，别路几何长。
送屈翁山之白门·其二
作者：吴嘉纪
朝代：明
体裁：古风

桐城方老儒，秦淮僦高楼。窗槛对钟山，见君常泪流。流泪有何用，志士成荒丘。君今欲安适，采蕨野飕飕。饥马鸣废宫，斜阳使人愁。尚有丈人圃，可与树杉楸。长镵倚雪山，携手山上头。江海天水宽，白云时近远。建业日夷犹，罗浮不思返。
送希文复往东海客余陋轩
作者：吴嘉纪
朝代：明
体裁：五言律诗

一榻在閒牖，游人梦更依。纵然无我伴，聊可当君归。雪积梅花冻，风号乌雀稀。贫家寒不去，好为看儿衣。
送张山侣归小溪茅屋予时别家
作者：吴嘉纪
朝代：明
体裁：古风

衡门昨放歌，主宾怅隔绝。歧路今搔首，会聚成离别。溪水芙蓉绕四邻，柳风拂檐村酒醇。田间景物真堪恋，愁杀孤舟行路人。
送张菊人明府归江南因邀泛晏溪登天妃山顶分韵三首·其一
作者：吴嘉纪
朝代：明
体裁：五言律诗

两岸杨花落，送君搔白头。衰年憎别路，斜日恋扁舟。鲤跃渔罾得，人归海市休。晏公溪上水，不厌寂寥游。
送张菊人明府归江南因邀泛晏溪登天妃山顶分韵三首·其三
作者：吴嘉纪
朝代：明
体裁：五言律诗

吴郝秋天遇，琴樽此地游。渚寒花皎皎，沙晚雁啾啾。旧好成飘梗，残生托钓舟。登临一回望，泪洒敝羊裘。
送张菊人明府归江南因邀泛晏溪登天妃山顶分韵三首·其二
作者：吴嘉纪
朝代：明
体裁：五言律诗

桡停石梁下，路到土山头。旷野无人迹，凉风近麦秋。棘丛销胜地，海气败危楼。诸佛尘埃里，翻增过客忧。
送文在
作者：吴嘉纪
朝代：明
体裁：五言律诗

高阁听啼鸟，忽然思故山。携装新草上，拜母万松间。月出村临水，人归酒照颜。醉来开户坐，三十六峰间。
送新安程文中之江右·其一
作者：吴嘉纪
朝代：明
体裁：七言绝句

去国愁随江水长，林猿噭噭月苍苍。何时客路入新建，到处云山似故乡。
送新安程文中之江右·其二
作者：吴嘉纪
朝代：明
体裁：七言绝句

菽水荒年谋养亲，风波远涉问迷津。田间稼悦荷锄叟，江上花迎负米人。
送方尔止
作者：吴嘉纪
朝代：明
体裁：七言律诗

出郭朔风吹敝裘，亭皋东望使人愁。隋宫绿酒离前饮，鲁国青山老去游。寒雁背群飞夕照，霜砧何处捣残秋。欲攀堤柳增惆怅，黄叶萧萧落马头。
送方莅中申野昆季之西泠·其一
作者：吴嘉纪
朝代：明
体裁：五言律诗

越峤梅将放，吴船棹不停。雪消春水活，云落远峰青。周易携三卷，村醪载百瓶。乡愁容易起，月在梦儿亭。
送方莅中申野昆季之西泠·其二
作者：吴嘉纪
朝代：明
体裁：五言律诗

燕子来红树，鹅儿戏白沙。湖山人入画，兄弟自为家。门闭移松影，书开落柳花。虎跑泉味美，日日煮新茶。
送方虞臣游楚四首·其一
作者：吴嘉纪
朝代：明
体裁：五言律诗

青钱用尽时，问渡欲何之。夜雨人无酒，秋风鬓已丝。船头分菡萏，浪底出鸬鹚。万里江湖路，萧条一画师。
送方虞臣游楚四首·其三
作者：吴嘉纪
朝代：明
体裁：五言律诗

失路仍分手，临觞各黯颜。才多成荡子，老至忆乡关。明月泽中树，啼猿江上山。天寒渡湘水，愁见竹斑斑。
送方虞臣游楚四首·其二
作者：吴嘉纪
朝代：明
体裁：五言律诗

漫游踪不定，望远意多违。词客悲秋处，江山木叶飞。新知前去觅，乡信北来稀。霜降君惆怅，人家又捣衣。
送方虞臣游楚四首·其四
作者：吴嘉纪
朝代：明
体裁：五言律诗

到时逢早雁，中夜起搔头。风景重阳节，饥寒八口谋。忘机人不识，薄醉自销愁。容易吟清绝，方干共远游。
送曙生归新安
作者：吴嘉纪
朝代：明
体裁：五言律诗

才能一相见，别思又当晨。残腊入云去，前途与雁亲。过江茆店晚，下马故山春。冰雪不曾犯，知君非旅人。
送木天
作者：吴嘉纪
朝代：明
体裁：古风

昨闻子欲去，竟日不曾饭。灯火照高筵，游子果然返。宾朋围一樽，予独握空盏。忍使双眼醒，看尔孤帆远。
送江健六之长洲钱塘
作者：吴嘉纪
朝代：明

长歌去路遥，遥遥去何处，枫桥与断桥。两岸梅花五更月，布帆吹去风翛翛。啸傲山水前，岂遂称豪贤。豪贤举动笑腐儒，饮酒纵博胆气粗。朝出赴急难，夜归提头颅。一旦功成不受报，有时义在仍捐躯。不然潜生至老死，结屋种树临江湖。雨晴放艇随渔父，客散分餐饲鹤雏。君不见吴要离，宋林逋。
送江健六之长洲钱塘
作者：吴嘉纪
朝代：明
体裁：古风

长歌去路遥，遥遥去何处，枫桥与断桥。两岸梅花五更月，布帆吹去风翛翛。啸傲山水前，岂遂称豪贤。豪贤举动笑腐儒，饮酒纵博胆气粗。朝出赴急难，夜归提头颅。一旦功成不受报，有时义在仍捐躯。不然潜身至老死，结屋种树临江湖。雨晴放艇随渔父，客散分餐饲鹤雏。君不见吴要离，宋林逋。
送汪三于鼎归新安·其一
作者：吴嘉纪
朝代：明
体裁：五言律诗

七年一见面，踪迹又东西。离别君何易，壶卢手自提。晴江才子驿，绿树小姑溪。醉上扁舟去，鸧鹒处处啼。
送汪三于鼎归新安·其三
作者：吴嘉纪
朝代：明
体裁：五言律诗

茅屋在何处，嵬峨始信峰。云来翻作海，巘侧倒生松。笋蕨渔樵社，门庭鹿豕踪。自然无俗态，若辈可相从。
送汪三于鼎归新安·其二
作者：吴嘉纪
朝代：明
体裁：五言律诗

旧国前途近，呜呜画角悲。牛羊草色晚，宫阙麦花时。半亩谁为圃，三山直对篱。清凉台畔客，老去使人思。
送汪三于鼎归新安·其五
作者：吴嘉纪
朝代：明
体裁：五言律诗

酒伴纷纷去，天涯独黯怀。欢娱辞白发，疏懒负青鞋。山色晴分楚，江流暮入淮。笑言思叔度，新月下高斋。
送汪三于鼎归新安·其四
作者：吴嘉纪
朝代：明
体裁：五言律诗

此日烽烟静，空山兰蕙闻。门前閒倚杖，石上渐生云。田舍还堪住，松杉总未焚。翩翩双白鹤，清唳为夫君。
送汪三韩之秦邮
作者：吴嘉纪
朝代：明
体裁：五言律诗

泽国年饥日，寒天客去孤。淮流涨入郭，塔影倒沉湖。征税逃田父，豨莶媚酒徒。泊船云水际，遮莫数钱沽。
送汪二楫游摄山
作者：吴嘉纪
朝代：明
体裁：古风

楫也忽叹壮身缠轗轲，笋皮笠子藤杖荷。大笑出门访名岳，先去摄山山顶坐。眼看东海夜月升，手弄寒空晓云破。叠浪势连峭壁涌，白乳声自崇峦作。忆昔郝髯偕我来，中峰涧中石上卧。细苔冉冉终日湿，古树森森两崖大。悬泉曲折远投涧，分散乱从树根过。郝髯倦游今负瘵，鄙人飘泊正苦饿。致汝登途屡回望，携手侣伴少两个。佳山良友可怡悦，兼此二者谁能那。日落且向栖霞寺，江峰寂历歌自和。为我寄语六朝松，老干无恙真足贺。
送汪于鼎文冶兄弟归春草阁·其一
作者：吴嘉纪
朝代：明
体裁：古风

翩翩两汪生，恻恻遥相思。相思来相寻，携手淮水湄。清泠松涧雪，不受尘壒欺。临水见游鱼，慨然怀故池。早食犹在蓐，征车已载脂。樽酒欢娱地，转瞬生涕洟。哀泉下陇头，东西南北时。余亦欲高卧，浩歌还东菑。
送汪于鼎文冶兄弟归春草阁·其三
作者：吴嘉纪
朝代：明
体裁：古风

歙州半汪氏，司马最有声。身后犹籍甚，端不为公卿。我闻著书处，松杉凄以清。山水洵奇绝，复生尔弟兄。年少伏草莽，乡人未敢轻。峻孙有季直，侃裔有渊明。家风久勿坠，岂不赖后生。别业尚在山，遗书尚在籯。还家各努力，允矣宝荣名。
送汪于鼎文冶兄弟归春草阁·其二
作者：吴嘉纪
朝代：明
体裁：古风

归轩向何处，万松郁青光。君家万松前，一阁临池塘。云水四时涨，荡漾如舟航。空山昼无人，风细水花香。随意自来去，双双紫鸳鸯。
送汪于鼎文冶兄弟归春草阁·其五
作者：吴嘉纪
朝代：明
体裁：古风

我爱新安江，水清石皓皓。一瓢可以饮，松萝味尤好。往岁贤昆季，东望溟渤岛。寄我松明茶，迢迢吴楚道。君言种茶人，白骨久枯槁。遗丛蔓岩谷，萌芽混野草。到家春暮时，千峰霁怀抱。烟霞最深处，为子携筐造。
送汪于鼎文冶兄弟归春草阁·其四
作者：吴嘉纪
朝代：明
体裁：古风

气暄积雪尽，堤树荣振振。山雨池上来，草色亦已新。担簦两游子，归来正及春。登临入翠微，窗牖开良辰。浮云一时散，黄山出苍旻。三十六青峰，霭霭远向人。会心发长谣，佳句助有神。寂寥山谷中，高调无四邻。
送汪以言
作者：吴嘉纪
朝代：明
体裁：古风

鱼目竞入市，隋珠岂应藏。斑骓骎骎欲安往，长安之日多辉光。遥指西山是别业，白云一片尘埃接。逢世家传刘向经，干人独耻冯驩铗。昨朝相见笑开口，今夜屏营又分手。落月斜摇银烛花，歌儿低压玉缸酒。可怜少年轻别离，不听江南黄鸟啼。欲问归时何敢问，天涯芳草正萋萋。
送汪叔定·其一
作者：吴嘉纪
朝代：明
体裁：古风

出城官路香，微风飞柳花。暮春作客意无赖，况复折柳天一涯。岩石匉訇落瀑布，为川为河下山去。当时泉石同深山，今日去留各异路。黄鹄刷羽清江滨，奋身一直上秋旻。回看鴳雀籓柴下，争食争飞笑杀人。
送汪叔定·其三
作者：吴嘉纪
朝代：明
体裁：古风

十丈红尘外，门掩树阴中。把卷啜茶四五月，北窗之下多清风。燕月团团花薆薆，过从稍稍来冠佩。谁道贵人趣不同，于中我有情亲在。殷勤为我语情亲，云路泥途隔几春。禄米频年分寄远，不曾饥倒采薇人。
送汪叔定·其二
作者：吴嘉纪
朝代：明
体裁：古风

共住里巷中，旬日不相见。城闉斑骓嘶一声，行色向人人恋恋。前路林莺音未老，看花尤爱长安好。已识公卿馆阁开，应知昆季声名早。令弟别来今几春，碧梧修竹署斋新。闻道盛时刑渐措，举朝推重读书人。
送汪子兼寄其兄
作者：吴嘉纪
朝代：明
体裁：五言律诗

新柳带风柔，送君临渡头。潮生淮海岸，日落木兰舟。远道谁相慰，青年已解愁。孤村有羁客，忆弟正登楼。
送汪宁士
作者：吴嘉纪
朝代：明
体裁：古风

去年当此日，君来扣我扉。今年当此日，君来别我归。归山岂不乐，对我转歔欷。不恨别离多，只怜同心稀。雁声杂坠叶，村村寒落晖。行子尽愁叹，君身况单衣。念君客吾乡，颜色常苦违。两人各有为，未忍言是非。迢递隔江海，会面宁易希。今夜江北云，明夜江南飞。南北不相顾，寸心徒依依。
送汪左严之太湖教谕任·其一
作者：吴嘉纪
朝代：明
体裁：五言律诗

发白初膺命，毡青未离身。古文传弟子，薄俸寄慈亲。水阔邗江月，梅深皖国春。依然是负米，勉矣宦游人。
送汪左严之太湖教谕任·其二
作者：吴嘉纪
朝代：明
体裁：五言律诗

读易长松下，携琴石涧边。洞云沾旧帙，林鹤听鸣弦。造士应多术，居乡昔最贤。江山淳朴处，今日有师传。
送汪左严之虎墩
作者：吴嘉纪
朝代：明
体裁：五言律诗

泽满哀鸿羽，墩留猛虎踪。布帆君独往，海岸正穷冬。盐贱人休市，年荒里罢舂。吾庐在直北，试望数株松。
送汪左严北上
作者：吴嘉纪
朝代：明
体裁：古风

燕山十二月，寒气正凝冱。雪打披裘人，风号无叶树。之子携琴书，临歧别亲故。先春到蓟门，今夜宿何处。村冷鸡早鸣，桥危马暗渡。疏星照僮仆，残梦经道路。淮甸隔云望，金台仰面遇。三策献庙廊，知音笑相觑。
送汪左严归新安·其一
作者：吴嘉纪
朝代：明
体裁：古风

出城屡极目，江南多翠微。游子念旧山，清涕满裳衣。丘墓荒草里，常望儿孙来。松枝樵采尽，猿声月下哀。一朝得归去，快如两翼飞。断蓬风吹转，旧根暂相依。叹息身未閒，不得买钓矶。
送汪左严归新安·其二
作者：吴嘉纪
朝代：明
体裁：古风

举世耽曲糵，唯君爱啜茶。煮泉声萧萧，宛在山之阿。茆斋春月白，招寻到君家。千年云雾草，早春松萝芽。清凉味满碗，消渴奈人何。时时持饮予，谓予抱此疴。今日新安去，幽事岂不多。看君策斑马，白首搔天涯。
送汪悔斋使琉球·其一
作者：吴嘉纪
朝代：明
体裁：五言律诗

异域需新命，朝端饯远行。路从云际下，人过竹西荣。雁鹜欢徒御，关河别弟兄。中原树叆叆，回首若为情。
送汪悔斋使琉球·其七
作者：吴嘉纪
朝代：明
体裁：五言律诗

云路达三岛，王程经两淮。素交犹在目，绿酒暂相偕。自愧星霜鬓，馀生龌龊怀。烦君语仙鹤，鸡鹜恋藩柴。
送汪悔斋使琉球·其三
作者：吴嘉纪
朝代：明
体裁：五言律诗

渺渺仙舟远，翩翩彩旆扬。东南心眼阔，中外姓名香。始快鲲鹏意，谁言天海长。共瞻上国使，文德布殊方。
送汪悔斋使琉球·其二
作者：吴嘉纪
朝代：明
体裁：五言律诗

使命儒臣重，推尊众议同。节临尚氏国，帆满郑公风。忠信鱼龙卫，遐荒雨露通。舟人笑相指，鼋鼊海波中。
送汪悔斋使琉球·其五
作者：吴嘉纪
朝代：明
体裁：五言律诗

汉字咸来问，云车试一停。教行守礼俗，人祝使臣星。海色三峰秀，松阴四境青。廉名知久著，不羡却金亭。
送汪悔斋使琉球·其八
作者：吴嘉纪
朝代：明
体裁：五言律诗

亦既竣公事，愿言还故郊。祖筵精制馔，娇媛自临庖。海舶飞天际，闽峰见树梢。囊中蕉布在，归以赠贫交。
送汪悔斋使琉球·其六
作者：吴嘉纪
朝代：明
体裁：五言律诗

举步中山顶，披襟四望时。看君何缥缈，念我未追随。痛饮妇人酿，独吟才子诗。蕃王供翰墨，醉态想淋漓。
送汪悔斋使琉球·其四
作者：吴嘉纪
朝代：明
体裁：五言律诗

波涛休远驾，岛屿系孤楂。傍日承恩国，含烟迓客花。蔗馨浓酒熟，螺饰舞衣华。景物争芳夜，欢娱未有涯。
送汪扶晨·其一
作者：吴嘉纪
朝代：明
体裁：古风

枯桑天风来，飒飒鸣江村。道上行旅归，鄙人方出门。出门宁获已，毛秃眸子昏。何以慰羁老，良友为家园。梅花入檐低，张灯开酒樽。奔车我暂歇，君已怀丘樊。云霞不忘岫，葛藟知庇根。旧栖各顾恋，歧路我何言。
送汪扶晨·其二
作者：吴嘉纪
朝代：明
体裁：古风

往年到潜口，倚闾见白发。今日到潜口，疏篱惟积雪。雪上乳鸦飞，游子心断绝。笑言不更闻，子母从此诀。灵輀何转转，牵挽出门阈。何处荫母树，何处葬母穴。麻衫裹手腕，抱土掩枯骨。山深夜无人，杜宇啼斜月。
送汪梅坡兼寄悔斋蛟门
作者：吴嘉纪
朝代：明
体裁：古风

嗟哉，伯鸾牧豚，长卿卖酒。繇来贤哲草莽间，饥寒困辱无不有。纪也鄙人岂其偶，悲吟拾橡东西走。入山坎壈多，照水形容丑。门庭自绝亲朋迹，诗句偏传道路口。道路何人，珠树瑶华，掩映萑与葭。结我悬鹑，骇我栖鸦。不辞信宿在卤壤，顿使烟火暄贫家。道路何人，鹳鸣溪曙，怀我新诗揽衣去。扶杖伫歧路，问君去何处。嗟哉老骥，驽骀同骛。蘅芷芬馨，棘薪丛聚。而我碌碌众人中，此时何得蒙君顾。顾盼漫踌躇，玉堂待君几席虚。堂中兄弟如璠玙，摇綵笔，曳华裾。恩辉已知霄汉近，梦寐应与渔樵疏。苍苍竹林月，远远茅草庐。木榻倘思海上客，鲤鱼早寄江南书。
送汪浚之西泠·其一
作者：吴嘉纪
朝代：明
体裁：五言律诗

田园荒白岳，毛发秃扬州。老去无长策，天涯复浪游。琵琶劝酒妇，风月渡江舟。浩荡烟波上，忘机一海鸥。
送汪浚之西泠·其三
作者：吴嘉纪
朝代：明
体裁：五言律诗

双峰看不厌，画舫足徘徊。湖水三十里，梅花两岸开。夕阳明古寺，积雪冷荒台。冉冉凫鹥起，渔人送酒来。
送汪浚之西泠·其二
作者：吴嘉纪
朝代：明
体裁：五言律诗

千年书法绝，叟独爱羲之。今古人谁辨，临摩老勿疲。沿溪濯石砚，倚树看鹅儿。景物东南胜，逍遥岁晏时。
送汪浚之西泠·其四
作者：吴嘉纪
朝代：明
体裁：五言律诗

富春君莫望，江树啸哀猿。滩峻悬潮落，山多宿雾昏。十年别亲友，此路近家园。伫看渔樵去，游人独黯魂。
送汪耳公之沙丘
作者：吴嘉纪
朝代：明
体裁：五言律诗

沙丘宜远望，三十六湖前。下第去为客，含情独上船。诗书成皓首，妻子怨青毡。不寐听鸣雁，芦中晓月圆。
送汪蛟门
作者：吴嘉纪
朝代：明
体裁：古风

芦中水禽叫，夏云将变霞。飘飘宦游子，方舟适京华。亲友从此远，还顾望岩阿。黾勉事贫交，三年子在家。徒尔相扶植，蓬菅终匪麻。欲别我何赖，随子看荷花。水香风稍来，落日思情多。芳馨难久恋，搔首独咨嗟。
送汪长玉之蓟门·其一
作者：吴嘉纪
朝代：明
体裁：古风

斑骓鸣萧萧，游子急行役。北风增慷慨，出郭无离色。亲爱惜暌违，开樽待官驿。背人双雁去，隔水数峰碧。酒酣因止宿，泠泠野月白。携手登高丘，嘉会尽今夕。及时不欢娱，来日徒相忆。
送汪长玉之蓟门·其二
作者：吴嘉纪
朝代：明
体裁：古风

北望临碣石，蓟丘何巍巍。伊昔昭王时，国中盛贤才。一士蒙敬礼，齐赵纷来归。陈迹复何在，草根惟夕晖。君今游此都，清风吹襟怀。谁知郭隗后，国士驱马来。悲歌饮浊酒，醉上黄金台。
送洪雨平待臣归白龙潭幽居
作者：吴嘉纪
朝代：明
体裁：古风

我闻白龙潭，乃在黄山中。悬泉蜿蜒向潭落，彷佛白龙游碧空。竹木溟濛聚水鸟，岩峦飘洒吹天风。林栖永怀容成子，瓢饮不见浮丘公。伊谁卜宅潭之旁，双扶玉杖来相羊。结侣时与鹿麋偶，读书夜闻蘅杜香。北斗挂檐月当窗，山腰四面寒潭光。云驰波涨天地动，三十六峰如舟航。回看始信翠叆叆，汪生亦有草堂在。瘦松屈曲下前厓，造物灵奇钟后海。欲招同心击缶吟，兀坐片石横琴待。一室师徒相授受，两家兄弟盛文采。杳杳武陵安足誇，夭桃此地明于霞。桥欹洞口引来屐，水到人间流去花。我欲临流树桑麻，刺船遥访幽人家。迷津不用停桡问，迎客飞飞有白鸦。
送淼公
作者：吴嘉纪
朝代：明
体裁：五言律诗

人颜何可向，久矣劝师行。短杖又无定，斜阳皆有情。从今寻一寺，应不负馀生。古渡暮分手，芦花秋水明。
送澹生游南梁兼怀谋伯公耀宁士诸同社
作者：吴嘉纪
朝代：明
体裁：五言律诗

虽云数日别，相送亦愁生。溪白雨初足，装贫舟愈轻。故人四五辈，新月二三更。应共澹情虑，听君琴一声。
送王司勋四首·其一
作者：吴嘉纪
朝代：明
体裁：五言律诗

身閒方啸傲，组解岂蹉跎。琴鹤辞人去，炎凉奈尔何。青山过雨净，黄菊到家多。试听枫林下，樵夫正踏歌。
送王司勋四首·其三
作者：吴嘉纪
朝代：明
体裁：五言律诗

倚杖看秋柳，长谣忆阮亭。贤兄仍远别，老泪忽双零。叹我眉空白，唯君眼最青。天涯复何赖，落日共伶仃。
送王司勋四首·其二
作者：吴嘉纪
朝代：明
体裁：五言律诗

清绝孟夫子，遐哉王辋川。雅音旷千载，历下踵先贤。文选楼头月，平山堂外莲。新词吴女羡，歌满泛湖船。